Summary: Eduskuntavaalien tuloksen pitää näkyä tulevan hallituksen politiikassa. Tämä toistuu tämän vapun puheissa.

Eduskuntavaalien jälkipuheet ja hallitusneuvottelut ovat tänä vappuna nousseet esillä puolueiden johtohenkilöiden puheissa. Myös 26. toukokuuta olevat Europarlamenttivaalit nostivat esiin koko Eurooppaa koskevia teemoja.
 Helsingin Rautatientorilla puhunut demarien puheenjohtaja Antti Rinne hehkutti vaalitulosta, joka hänen mukaansa osoitti äänestäjien kyllästyneen oikeistohallitukseen. Rinteen mukaan nyt tarvitaan tulevaisuushallitus.
 Rinne haluaa tehdä uudistuksia, joilla saavutetaan kestävää sosiaalista, ekologista ja taloudellista kasvua.
 – Tarkoitan rohkeita tulevaisuusuudistuksia. Panostuksia tieteeseen ja tutkimukseen. Työllisyyteen. Huolenpitoon. Sosiaali- ja terveyspalveluihin. Vanhustenhoivaan. Lastensuojeluun. Eläkeläisten toimeentuloon, Antti Rinne listaa.
 – Meillä on selkeä visio niistä uudistuksista, jotka on välttämätöntä tehdä, jotta tulevaisuus on valoisa kaikille suomalaisille.
 Rinne myös toisti viimevappuisen lupauksensa pienten eläkkeiden sadan euron korotuksesta.
 – Yhteiskunta ei voi sivusta seurata ikäihmistensä ahdinkoa. Siksi olemme vaatineet 100 euron tasokorotusta alle 1400 euron eläkkeisiin useamman vuoden ohjelmalla. Asiantuntijoiden mukaan tämä yksittäinen esitys nostaa 55 000 eläkeläistä pois köyhyydestä, Rinne sanoi puheessaan.
 Työntekijöille Rinne lupasi aikojen muuttumista. Enää ei tule pakkolakeja.
 – Ei näin pienellä maalla kuin Suomi ole varaa hylätä sopimisen kulttuuria ja sopimusyhteiskuntaa. Meillä ei ole varaa itse aiheutettuun luottamuspulaan.
 Tulevat europarlamenttivaalit ratkaisevat Antti Rinteen mukaan Euroopan Unionin suunnan. Menneet vuodet ovat nostaneet oikeistoa valtaan, kun maahanmuuttopolitiikassa on epäonnistuttu.
 – EU ja jäsenmaat ovat sanalla sanoen epäonnistuneet tässä asiassa ja se on ollut iso syy yhteisen eurooppalaisen arvopohjan haastamiselle ja oikeistopopulistisen liikehdinnän vahvistumiselle, Rinne sanoi vappupuheessaan.
 Perussuomalaisten Jussi Halla-aho arvostelee Suomen puoluejärjestelmän sirpaleisuutta
 Hesperian puistossa Helsingissä puhunut Perussuomalaisten puheenjohtaja Jussi Halla-aho arvosteli Suomen sirpaleista puoluejärjestelmää, jossa enemmistöhallituksen muodostaminen käy työlääksi. Halla-Aho pitää Ruotsin blokkipolitiikkaa ja Tanskan vähemmistöhallituksia toimivampina malleina.
 Perussuomalaisten puheenjohtaja Jussi Halla-aho saapui puolueen vappupiknikille Hesperian puistossa Helsingissä. Heikki Saukkomaa / Lehtikuva
 Hänen mukaansa äänestystuloksen pitäisi näkyä myös vaalien jälkeen muodostettavan hallituksen politiikassa. Nyt mikä tahansa puoluekoostumus voi nousta valtaan ja pienet puolueet, kuten RKP saavat Halla-ahon mukaan liian suuren vaikutusvallan.
 – Se, että melkein kaikki puolueet voivat Suomessa liittoutua melkein kaikkien muiden kanssa, on selkeästi ongelma äänestäjien kuluttajansuojan kannalta. Samoin se, jos kaikki irtisanoutuvat yhteistyöstä yhden puolueen kanssa. Äänestämisellä ei silloin ole kovin paljon merkitystä päätöksenteolle, eikä vaalituloksesta voi vielä lainkaan päätellä, millaista politiikkaa on tulossa, Jussi Halla-aho sanoo.
 Perussuomalaisten puheenjohtaja Jussi Halla-aho kertasi myös puolueen kynnyskysymyksiä hallitusneuvoitteluissa. Niitä ovat yritystoiminnan ja työllisyyden turvaaminen ilman himoverotusta ja kohtuuttomia ilmastotavoitteita, ihmisten arkipäivän kustannusten pienentäminen ja haitallisen maahanmuuton estäminen.
 – Ikävä kyllä useimmat puolueet löytävät tänä päivänä yhteisen sävelen kaikkein helpoimmin sellaisista linjauksista, jotka eivät todellakaan palvele näitä tavoitteita. Esimerkkinä voidaan mainita laukalle lähtenyt ilmastoposeeraus, jolla rapautetaan yritysten kilpailukykyä, työllistämiskykyä ja palkanmaksukykyä.
 Seurauksena on Halla-ahon mukaan se, että pyritään hankkimaan halvempia työntekijöitä paitsi Suomen myös koko Euroopan ulkopuolelta.
 – Tämän vuoksi elinkeinoelämä ja sen poliittiset jatkeet ajavat vimmaisesti ulkomaisen työvoiman saatavuusharkinnan lopettamista. Halpatyövoima ja halpatyömarkkinat tulevat kalliiksi paitsi suomalaiselle työntekijälle myös julkiselle taloudelle, Halla-aho sanoo vappupuheessaan, jossa ei sulje ovia hallitukseen menolle.
 Vihreiden puheenjohtaja Pekka Haavisto korosti ilmastotavoitteita
 Haavisto otti puheessaan kantaa hallitustunnusteluihin ja totesi, että Vihreät eivät ole valmiita tinkimään ilmastotavoitteista.
 – Ilmastotavoitteet ovat asia, josta me emme tule tinkimään. Elämän jatkuminen maapallolla, hyvinvointimme, taloutemme on kokonaan riippuvainen ympäristöstämme. Kahdeksan puoluetta on sitoutunut tavoitteeseen pysäyttää ilmaston lämpeneminen 1,5 asteeseen. Uskon, että keinoista on mahdollista päästä yhteisymmärrykseen, Haavisto sanoi.
 Haavisto kommentoi myös Kemiin suunnitteilla olevaa sellutehdasta. Uudet työpaikat ovat myönteistä kehitystä, mutta Haaviston mukaan pitää miettiä myös ilmastotavoitteita.
 – Miten metsäteollisuus varmistaa, että Suomi pysyy ilmastotavoitteissaan ja miten luonnon monimuotoisuus turvataan. Tähän ei saada vastausta, ellei Suomen metsäteollisuus kokonaisuudessaan ota haastetta vastaan. Hiilinieluista on pidettävä huolta, hiilijalanjälkeä vähennettävä ja suunnan oltava kohti jalostusasteeltaan entistä korkeampia tuotteita. Puurakentaminen on saatava uudelleen kunniaan, Haavisto sanoi.
 Suomi tarvitsee vihreiden puheenjohtajan mukaan reilun muutoksen ohjelman, jolla yhteiskunta uudistetaan vähäpäästöiseksi oikeudenmukaisella tavalla.
 – Kenenkään kannettavaksi ei pidä sälyttää enempää kuin on kohtuullista, mutta jokaisen on tehtävä osansa.
 Ilmastotavoitteet olivat myös vahvasti esillä, kun Haavisto linjasi puheessaan tulevien eurovaalien keskeisiä kysymyksiä.
 – Ilmasto, ympäristö ja koulutus tulevat olemaan esillä eurovaaleissa. Suomi, Eurooppa ja maailma tarvitsevat vahvaa EU:ta, joka pystyy vastaamaan ilmastonmuutoksen, luonnon monimuotoisuuden hupenemiseen ja teknologisen kehityksen mukanaan tuomiin kysymyksiin, Haavisto sanoi.
 Kristillisdemokraattien puheenjohtaja Sari Essayah oudoksuu hallitusneuvotteluja
 Kuopiossa puhunut Sari Essayah ihmetteli hallitustunnustelija Antti Rinteen kysymyspatteria.
 – Muutamien kysymysten kokonaan puuttuminen pisti silmään. Talous- ja finanssipolitiikka on erillisneuvotteluissa avattu ensin neljän suurimman puolueen väliseen keskusteluun. Tätä voi pitää erikoisena menettelynä, koska se on kuitenkin hallitusohjelman pohja.
 – Me kristillisdemokraatit kerroimme omassa vastauksessamme, että pidämme epätodennäköisenä osallistua sellaiseen hallitukseen, joka lähtökohtaisesti heikentää työnteon ja yrittämisen kannattavuutta. Työnteon kannattavuuteen vaikuttaa esimerkiksi perheellisellä kolme asiaa: palkan verotus, päivähoitomaksut ja sosiaaliturvan taso.
 Essayahin mukaan myös maatalouden asiat pitää ottaa hallitusohjelmaan.
 – Valtion on tultava takauksin tilojen avuksi. Kyse on huoltovarmuudesta ja omavaraisuuden parantamisesta.
 Keskustan Antti Kaikkonen haluaa tukea köyhille lapsiperheille ja eläkeläisille
 Suomen Keskustan eduskuntaryhmän puheenjohtaja Antti Kaikkonen puhui Hyvinkäällä ja Helsingissä. Kaikkonen haluaisi kohennusta köyhempien lapsiperheiden ja eläkeläisten toimeentuloon.
 – Kyllä tällä maalla on oltava varaa parantaa kaikkein tiukimmilla olevien perheiden toimeentuloa, lisätä perheiden kotiapua ja ennaltaehkäiseviä palveluja ja turvata valinnanmahdollisuus lastenhoidossa. Myös siitä on pidettävä huolta, että yksikään nuori ei pääse eksymään peruskoulun päättymisen jälkeen.
 Antti kaikkonen Roni Rekomaa / Lehtikuva
 – On oltava varaa parantaa myös kaikkein tiukimmilla olevien ikäihmisten toimeentuloa ja korottaa etenkin pienimpiä eläkkeitä. On pidettävä huolta, että jokainen vanhus saa inhimillistä hoitoa ja hoivaa, Kaikkonen sanoi puheessaan.
 Antti Kaikkonen muistutti SDP:n Antti Rinnettä viime vapun eläkelupauksesta, jossa Rinne lupasi korottaa pieniä eläkkeitä sadalla eurolla. Miten se lunastetaan, nähdään lähiviikkoina.
 Hallitusneuvottelut pitäisi aloittaa kansallisella työkokouksella, johon kaikki puolueet ja työmarkkinajärjestöt osallistuisivat.
 – Yhteisenä tavoitteena on oltava, että työllisyys nousee 75 prosenttiin alkaneella vaalikaudella. Jos yhteistä näkemystä löytyy, Keskusta pystyy sitä tukemaan myös mahdollisesta oppositioasemasta käsin, Kaikkonen sanoo ja pitää hallituksen muodostamista nyt vaalivoittajien tehtävänä.
 Puolueeltaan Antti Kaikkonen vaatii nyt itsetutkiskelua.
 – Pidän ehdottoman tärkeänä, että puolueessa käydään tulevina kuukausina sekä reipas keskustelu menneestä, että rohkea keskustelu tulevasta. Olen varma, että keskusteluun Keskusta ei kaadu.
 Vasemmistoliiton puheenjohtaja Li Andersson haluaa kriminalisoida alipalkkauksen
 Andersson otti puheessaan kantaa voimakkain sanankääntein veronkiertoa vastaan kutsumalla veroparatiiseja verohelveteiksi. Pääviesti puheessa oli, että Suomeen tarvitaan toivon ja tulevaisuuden politiikkaa.
 Hän korosti, että epäinhimillinen ja epäonnistunut aktiivimalli pitää purkaa kokonaan. Vasemmistoliitolle ei riitä, että heikennyksiä perutaan vaan, että suomalaisia työmarkkinoita ja osaamista pitää kehittää.
 Vasemmistoliiton puheenjohtaja Li Andersson puhui puolueen vapputapahtumassa Turussa vappupäivänä. Roni Lehti / Lehtikuva
 – Työmarkkinoiden murros, työsuhteiden sirpaloituminen ja osaamisvaatimusten kasvu tarkoittaa, että ihmisille pitää turvata mahdollisuudet omaehtoiseen opiskeluun paljon nykyistä laajemmin ja koulutustarjontaa avataan kaikilla koulutusasteilla, Andersson sanoi.
 Andersson haluaa myös lopettaa ulkomaisen työvoiman alipalkkauksen
 – Seuraavan hallituksen pitää kriminalisoida alipalkkaus ja lisätä työsuojeluviranomaisten resursseja huomattavasti samalla kun ay-liikkeelle annetaan joukkokanneoikeus.
 Eurooppaan Vasemmistoliiton puheenjohtaja haluaisi toteuttaa Green New Dealin eli ilmastohyvinvoinnin ohjelman, jolla luodaan uutta työtä vähentämällä päästöjä.
 – Uusiutuva energia ja kiertotalous ovat työllistävämpiä kuin fossiilikapitalismi. Maailman työjärjestön ILOn mukaan kuudensadan miljoonan dollarin investoinnit uusiutuvaan energiaan ennen vuotta 2030 voisivat tuottaa maailmanlaajuisesti jopa 20 miljoonaa uutta työpaikkaa.
 Li Andersson puhui Turussa ja Salossa.

Yle seurasi vapun poliittisia puheita – SDP:n Antti Rinteen mukaan pakkolakien aika on ohi


Summary: Jyrki Kataisen mukaan EU haluaa Puolalta merkittävämpää panostusta unionin tulevaisuuteen.

Euroopan komission varapuheenjohtaja  Jyrki Katainen  sanoi keskiviikkona, että Puolan pitäisi lopettaa Euroopan unionin kohteleminen rahantekokoneena.
 Katainen puhui asiasta tiedotustilaisuudessa Puolan pääkaupungissa Varsovassa.
 – EU ei ole vain rahakone, lehmä jota voitte lypsää, Katainen sanoi uutistoimisto Reutersin mukaan.
 Kataisen mukaan EU odottaa Puolalta entistä merkittävämpää panostusta Euroopan tulevaisuutta varten.

EU-komission Katainen kovistelee Puolaa: Lopettakaa EU:n pitäminen lypsylehmänä


Summary: Muun muassa asbestilöydökset ja purkuyrityksen vetäytyminen ovat hidastaneet Kurenalan koulun purkamista Pudasjärvellä.

Rakennusten tai niiden osien rakentaminen

Tästä on kyse Pudasjärvi on erikoisessa tilanteessa vanhan Kurenalan vanhan koulun kanssa. AIkaisemmin muun muassa sisäilmaongelmistaan tunnetun koulun purkaminenkaan ei tahdo onnistua. Purkamisen edetessä koulusta paljastui luultua enemmän asbestiä, mikä hidasti purkutöitä merkittävästi. Lisäksi purkutyön aloittanut firma on talousvaikeuksien vuoksi jättänyt työn tekemättä.
 – Hyvä kouluhan se oli silloin aikanaan, Pudasjärven kaupungin tekninen johtaja  Eero Talala  sanoo ja katsoo vanhaa opinahjoaan – kolmikerroksista rakennusta, jonka pääty on murentunut tonneiksi betonia, tiiltä ja muuta purkujätettä.
 Talala on ehtinyt tuijottaa lohdutonta näkyä menneen talven aikana monet kerrat. Purettavaksi tuomitun koulun purkutyöt aloitettiin jo viime syksynä ja homman oli tarkoitus olla valmis parissa kuukaudessa. Työkoneita ja purkajia ei paikalla kuitenkaan näy.
 Sisäilmaongelmia, lakkoja ja suuria asbestilöytöjä
 Kurenalan koulu on tyypillinen 50-luvun rakennus.
 Kolmikerroksinen koulu rakennettiin Pudasjärven keskustan tuntumaan Kuusamontien varteen vuonna 1956. Kuten purkutyömaan rauniota suojaavan aidan äärellä seisovalla Eero Talalalla, on suurella osalla pudasjärveläisistäkin omakohtaisia kokemuksia koulusta.
 Paulus Markkula / Yle
 Koulutyö talossa päättyi 2016, kun uusi hirsinen koulukampus valmistui ja sisäilmaongelmista vuosia kärsinyt vanha opinahjo sai purkutuomion. Ennen purkutuomiota koulu oli otsikoissa pitkään  sisäilmaongelmien  ja  koululakkojen  takia.
 Ongelmien syynä olivat remontit, joita tehtiin 1990-luvun puolessavälissä sekä 2000-luvun alussa.
 Muovimattojen ja alkalisten tasoitteiden reagoidessa keskenään ilmaan vapautui niin sanottuja  VOC-yhdisteitä  (Hengitysliitto).
 Kun siihen vielä lisättiin myöhemmin tehdyt ilmastointiremontit ja uudet tiiviit ikkunat, sisäilman laatu heikkeni niin paljon, että lopulta koulu jouduttiin sulkemaan.
 Purkutyöhön halvimman tarjouksen tehnyt, purkutöihin erikoistunut Powerpete Oy aloitti työt vanhan koulun purkamisesta viime syksynä. Se suunnitteli purkavansa koulun parilla koneella muutamassa kuukaudessa, mutta sitten alkoivat vastoinkäymiset.
 Laajasta haitta-aineiden ennakkokartoituksesta huolimatta purkamisen aikana eteen tuli jatkuvasti uusia yllätyksiä.
  He ovat ilmoittaneet, että he eivät jatka töitä.  Eero Talala
 Asbestia ja erilaisia bitumijätteitä löytyi sieltäkin, missä niitä ei piirustusten mukaan pitänyt olla.
 – Siellä oli sen ajan tavan mukaisesti ilmeisesti kaikki asbestilevy ja muu vastaava vaan kylmästi heitetty muun eristyksen sekaan, Eero Talala kertoo.
 Asbestia olikin talossa monin verroin enemmän kuin vanhoista piirustuksista pystyttiin ennakoimaan.
 Kun asbestia ja muita haitallisia aineita sitten tuli purkutyön edetessä vastaan, piti koko purkuaines käsitellä asbestityönä. Se hidasti työtä ja lisäsi kustannuksia.
 Urakoitsijalta paloivat kesken urakan luvatkin
 Kesken työn tuli vielä uusi mutka matkaan.
 Vuodenvaihteen tietämissä Pudasjärven tekniseen johtajaan otettiin yhteyttä ely-keskuksesta. Saatiin ilmoitus, että urakoitsijalta oli peruutettu lupa johtaa asbestin purkua. Syynä olivat laiminlyönnit eteläsuomalaisella työmaalla.
 Muutaman viikon odottelun jälkeen tästä ongelmasta selvittiin, kun työmaalla toimivalle aliurakoitsijalle onnistuttiin saamaan tarvittavat luvat.
 Pikkuhiljaa alkoi kuitenkin käydä ilmi, että töitä ei pystytä uusillakaan järjestetyillä jatkamaan.
 Työkoneet pysähtyivät ja lopulta ne haettiin kokonaan pois.
 Paikkaa ympäröivät suoja-aidatkin olivat jo lähdössä samassa rytäkässä, mutta Pudasjärven kaupunki puuttui asiaan ja lupasi huolehtia omasta pussistaan niiden vuokrat aidat omistavalla rakennustarvikefirmalle.
 – Urakoitsija ei ole suoraan ilmoittanut, että heidän osaltaan olisi urakka pois, mutta he ovat ilmoittaneet, että he eivät jatka töitä, Eero Talala sanoo.
 Powerpete Oy:n toimitusjohtaja  Artur Miseikis  kuitenkin kertoo, että yritys on menossa konkurssiin maksamattomien verovelkojen vuoksi. Näin ollen yrityksestä ei ole jatkamaan purku-urakkaa, Miseikis toteaa.
 Konkurssihakemus on jätetty Turun käräjäoikeuteen 4.4. kuluvaa vuotta ja sen hakijana on Verohallinto.
 Koska suma seisoi, Pudasjärven kaupunki kilpailutti loppu-urakan uudestaan. Työn otti vastaan Suomen Tehopurku Oy.
 Tarkoituksena on saattaa urakka kunnialla loppuun ensi kesään mennessä. Syksyllä paikalla pitäisi ruveta rakentamaan uutta hirsisistä hyvän olon keskusta.

Sisäilmaongelmakoulusta Pudasjärvellä tuli murheenkryyni vailla vertaansa – edes sen purkaminen ei millään tahdo onnistua


Summary: Kaksi konstaapelia twiittasi 12 tuntia, millaista poliisin arki on Sisä-Suomessa.

Suomen poliisi kertoo säännöllisesti Twitterissä, millaista poliisin perustyö on. Tällä kertaa 12 tunnin  Twitter-maraton  tuli Sisä-Suomen poliisilaitokselta, jossa kaksi konstaapelia kirjasi poliisin työkeikat vapun aatosta vappuaamuun.
 Maratonin aikana poliisilla oli Pirkanmaalla yhteensä 302 tehtävää ja Keski-Suomen alueella 106 tehtävää.
 Twitter-maraton antaa kuvaa poliisin työstä, joka usein jää pimentoon. Samalla se kuvaa suomalaisen elämän nurjaa puolta.
 Keräsimme Twitterissä esimerkkejä poliisin työstä, miltä vappu näyttää poliisin silmin.
 Kotihälytystehtävä, riitelevä pariskunta. Jämsässä rikottu rivitaloasunnon ovi heittämällä biolannoitepussi oveen. Vanhempi mieshenkilö päihtynyt, kaatuillut, eikä avaimet sovi oveen. Päihtynyt mies soittaa itse itsestään. Ei ole kotia täällä, eikä rahaa, jäätyy ulos. Pahoinpitely Sastamalassa.
 Mies makaa maassa, kertoo tulleensa pahoinpidellyksi. Ei halua vastata muihin kysymyksiin. Bileet jatkuu Tampereella aiheuttaen häiriötä ja kovaa meteliä. Henkilö kävi järkkärin päälle, raudoitettu. Päihtynyt henkilö, jatkoi matkaansa kävellen. Vanhempi mieshenkilö ei pääse omin avuin etenemään. Päihtynyt nainen sai kyydin poliisilta Tampereella. Henkilö kävi toisen rinnuksiin kiinni, vanha asia jäi kaivelemaan. Nuori mies nukkuu bussipysäkillä, jalat ei kanna.
 Pariskunta tappelee ja meinaavat tippua veteen. Päihtynyt henkilö poliisin hoiviin Jyväskylässä. Mieshenkilö lyönyt 3-4 kertaa toista päähän. Poistunut paikalta. Juhlaseurueesta yksi käyttäytyy aggressiivisesti, riitaa on syntynyt.
 Kangasalla potkitaan ovia ja heitellään jollain oviin. Pahoinpitely Tampereella, yksi tekijä lyönyt kolmea. Epäilty rattijuopumus Tampereella, ajoi liikennesäännöistä piittaamattomasti, äkkinäisin liikkein, näytti humalaiselta.
 Pahoinpitely satasen velan takia Tampereella. Henkilö uhannut vahingoittaa itseään Tampereella. Henkilö yrittänyt varastaa polkupyörän siinä onnistumatta. On vartijoiden hallussa. Tampereella avustettu selviämisasemaa ja siirretty sekavasti ja uhkaavasti käyttäytyvä henkilö putkan puolelle. Päihtynyt nukkuu rappusilla.
 Asiakasta ei saada ravintolasta ulos, koska on niin humalassa. Vanhempi rouva. Bileet. Useampi henkilö paikalla, rappukäytävässä ravataan ja asunnosta meteliä. Vahvasti päihtynyt, housut kintussa ja jalat eivät kanna Tampereella. Mies makoilee maahan käpertyneenä Jyväskylässä. Grillikatoksessa juhlinta jatkuu, kukaan talossa ei nuku. Tuntematon mies yrittänyt raahata naisen autoon, uhannut tappaa naisen ja tämän lapset. Nainen vähissä vaatteissa ulkona. Ei uskalla mennä kotiin ja vieras mies on kiinnostunut hänen laukustaan. Äiti ja isä baarissa, lapsi yksin kotona.
 Pystypainia Valkeakoskella Toisen henkilön slmälasit mennyt rikki, toinen edelleen ärhäkkäänä. Jalat ei kanna Jyväskylässä, ei tiedä nimeään eikä tiedä missä on. Jyväskylässä miestä kuristanut toinen mies, joka poistunut paikalta. Uhri on niin humalassa, ettei kyksene huolehtimaan itsestään. Känniläinen ollut kertaalleen veden varassa, ohikulkija kiskonut rantaan. Ei ole terveyden vaaraa, mutta ei pärjää yksin. Naisasiakas Tampereella erittäin humalassa, ei selviä omin avuin eteenpäin. Ovelta löytyy.
 Muuramessa suuri määrä nuorisoa juhlimassa luvattomilla alueilla. Katolla ollaan ja paikkakunta Orivesi. Kaljatuopilla lyöty päähän, verta vuotaa. Isot valkeat sytytetty rantatiellä, nuoria paikalla.

Pahoinpitely satasen velan takia, äiti ja isä baarissa, lapsi yksin kotona, housut kintuissa, jalat ei kanna: Tällainen on vappu poliisin silmin


Summary: Ravintola- ja catering-alalla on pulaa opiskelijoista.  Ammattiopintojen suosion hiipumisesta on tullut valtakunnallinen ongelma.

Kokeille olisi kysyntää, mutta tunkua kokkiopintoihin ei ole. Ensisijaisten hakijoiden määrä alalle on romahtanut, ja yhä useampi kokkina työskentelevä siirtyy pois alalta. Savonlinnalainen  Pia Takaoja  teki toisinpäin, hän vaihtoi kaupanmyyjästä kokiksi.
 Vastavalmistuneella Takaojalla on työpaikkakin jo tiedossa. Hän aloittaa innoissaan suurtalouskokin työt.
 – Vähän menen kohti tuntematonta, mutta rohkein mielin. Haluan oppia lisää.
 Takaoja päätti nelikymppisenä vaihtaa alaa. Hän oli jo pitkään ajatellut ammatinvaihtoa.
 – Onhan tämä tiukkaa työtä, mutta tosi luovaa ja tosi mukavaa. En ole ainakaan vielä löytänyt huonoja puolia.
 Asiakaspalvelusta tykkäävä Takaoja kuvailee kokin työtä monipuoliseksi, mielekkääksi ja haastavaksi.
 – Parasta on se, että saan tehdä itse alusta loppuun.
 Matkailu- ja ravintola-ala työllistää noin 18 000 kesätyöntekijää. Kalle Purhonen / Yle
 Monet ravintolat kärsivät kokki- ja tarjoilijapulasta
 Ravintola- ja catering-alalla on huutava pula kokeista ja tarjoilijoista. Kasvavalla toimialalla työvoiman tarve on jatkuva.
 Pia Takaojan unelma kokin ammatista juontaa juurensa hänen sukutaustoistaan. Takaojan isovanhemmat olivat kovia ruoanlaittajia.
 – Lähdin vaan oman unelman tavoittelun perässä. Nyt on sitten auennut silmät, että tosi paljon on työpaikkoja tarjolla kautta maan.
 Vaikka ravintola-alan töitä on runsaasti tarjolla, ala ei tunnu hakijoita kiinnostavan. Siitä on tullut nuorten silmissä epämuodikas.
 Matkailu- ja ravintola-alan etujärjestö MaRan toimitusjohtaja  Timo Lappi  kertoo majoitus- ja ravitsemisalan koulutuksen suosion laskeneen valtakunnallisesti useilla sadoilla hakijoilla muutaman vuoden aikana.
 – Haasteen aiheuttaa se, että ikäluokat pienenevät koko ajan, Lappi pohtii.
 Ammattiopistoissa ympäri maan ravintola- ja catering-alan perustutkinnon aloituspaikkoja on ollut enemmän kuin ensisijaisia hakijoita. Lapin mielestä muutos hakijamäärissä on ollut iso.
 – Varsinkin viime vuosi oli meille huono vuosi eli saimme täytettyä ravintola- ja catering-alan hakijapaikoista toisella asteella vähän yli puolet, ammattikorkeakouluissa tilanne on ollut parempi.
 Yle Uutisgrafiikka
 Vähäiset hakijamäärät hankaloittavat opetusravintolan pyörittämistä
 Savonlinnassa ammattiopisto Samiedu ei pysty enää tuottamaan riittävästi harjoittelijoita alueen ravintoloille. Opetusravintola Paviljongin tiimipäällikkö  Kaisa Saarelainen  sanoo hakijoiden vähentymisen hankaloittaneen myös opetusravintolan pyörittämistä opiskelijavoimin.
 – 2010-luvun alussa yhteishaussa meillä syksyisin aloitti jopa 60 opiskelijaa. Tänä vuonna yhteishaussa meille tuli 8 opiskelijaa, Saarelainen havainnollistaa.
 Lappi ja Saarelainen peräänkuuluttavat yhä tiiviimpää yhteistyötä paikallisten yritysten, toisen asteen oppilaitosten ja ammattikorkeakoulujen kanssa. Saarelainen nostaa myös esiin ravintola-alalla koko ajan tehtävän tuotekehityksen.
 – Tässä pääsee vaikuttamaan ihmisten valintoihin ja keksimään tarinoita ruoan ympärille, hän kuvailee alan hyviä puolia.
 Opetusravintola Paviljongin tiimipäällikkö Kaisa Saarelainen (kesk.) harmittelee ravintolan pyörittämisen opiskelijavoimin hankaloituneen. Kalle Purhonen / Yle
 Epäsäännöllinen työ ja matalat palkat karkottavat hakijoita
 Ravintola-alan vetovoimaa heikentävät matalat palkat ja epäsäännölliset työajat. Myös fyysisesti raskas työ saattaa karkottaa osan hakijoista.
 Pia Takaojaa epäsäännöllinen työaika ei kuitenkaan suuremmin hetkauta.
 – Olen tehnyt vuorotyötä tähänkin asti, niin ei se ole mikään mörkö.
 Useat ravintolat tekevät tuloksensa viikonloppuisin, eivätkä yritykset pysty aina tarjoamaan kokoaikatyötä. Ravintolapalveluiden käytöstä on tullut myös yhä sesonkiluontoisempaa. Ala työllistää noin 18 000 kesätyöntekijää.
 – Työpaikoille mennään hankkimaan osaamista. Siellähän se työ konkretisoituu, Kaisa Saarelainen sanoo.
 MaRan toimitusjohtaja Timo Lappi pitää tärkeänä alan palkkojen korotusta, mutta ravintoloiden ja hotellien heikon kannattavuuden takia palkankorotuksia ei ole pystytty tekemään.
 – Alan verotusta olisi saatava alaspäin, jotta meillä syntyisi tulevina vuosina myös palkankorotusvaraa, Lappi vetoaa tulevaan hallitukseen.
 Lue lisää aiheesta :
 Kokkiopiskelijat revitään töihin koulunpenkiltä – koulun ohessa työskennellyt Lauri Siivonen: ”Haluan tehdä muuta kuin makaronilaatikkoa”
 Kokeista on huutava pula kaikkialla Suomessa – osa-aikatyö pienellä palkalla on kaukana Master Chef -unelmasta

Nuoret kaikkoavat ravintola-alalta – kokkikato vaivaa ympäri maan


Summary: Aloitteen nimienkeruu alkoi huhtikuun puolivälissä.

Kansalaisaloite kesäajassa  pysymiseksi on kerännyt tarvittavat 50 000 kannattajaa, joten se voi edetä eduskunnan käsittelyyn.
 Aloitetta perustellaan muun muassa valoisan ajan pidentymisellä ja sitä kautta turvallisemmalla liikunta- ja ulkoiluajalla sekä liikenneturvallisuuden parantumisella.
 EU:n tavoite on, että kellojen siirtely kesä- ja talviajan välillä loppuisi aikaisintaan vuonna 2021.
 Voit keskustella tästä artikkelista kello 20.00 asti.
 Lue lisää
 Europarlamentti puoltaa kellojen siirtelystä luopumista vuonna 2021
 50 000 nimeä ei pelkästään riitä – kansalaisaloite voi tyssätä, jos sitä ei ehditä vaalikauden aikana käsittelemään

Nyt meni raja rikki: Kansalaisaloite kesäajassa pysymiseksi sai 50 000 kannattajaa


Summary: Tutkija arvelee, että tulokset voivat auttaa vähentämään rasvan, sokerin ja suolan käyttöä.

Nobelin fysiologian ja lääketieteen palkinto

Hajulla on hyvin iso merkitys siinä, millaisina ihminen maistaa ruokansa ja juomansa.
 Se tiedettiin jo ennestään, mutta tuoreen yhdysvaltalaisen soluviljelmätutkimuksen tulos oli yllätys: kielen makusoluissa on useita samoja avainmolekyylejä kuin nenän hajureseptoreissa.
 Aiemmin on luultu, että makukokemus on aivoissa syntynyt yhdistelmä kielen makuviestistä ja nenän hajuviestistä.  Monellin tutkimuskeskuksen  ja New Yorkin yliopiston tulokset ovat ensimmäinen konkreettinen todiste kielessä sijaitsevista hajureseptoreista.
 Tutkimuksessa selvisi myös, että kielen makusolut todella reagoivat hajuihin samalla tavoin kuin nenän reseptorisolut. Samassa solussa voi sitä paitsi olla sekä maku- että hajureseptoreita.
 Sitä  Chemical Senses  -lehdessä ilmestynyt tutkimus ei toki väitä, että kieli olisi ihmiselle nenän veroinen haisteluelin.
 Makuaisti määrittelee päälinjat, hajuaisti täsmentää
 Makureseptorien tehtävä ihmisten evoluutiossa on ollut auttaa erottelemaan, mitä kannattaa syödä ja mikä on myrkyllistä. Makuja on vain viisi: makea, hapan, suolainen, karvas ja umami, jota kutsutaan myös lihaisaksi.
 Hajuaisti on paljon makuaistia hienovaraisempi erottelija. Suklaa ja lakritsi ovat molemmat makeita, mutta hajuaistimme antaa niille maun, jonka ansiosta erotamme ne välittömästi toisistaan, vaikka söisimme niitä silmät kiinni.
 Uuden tutkimuksen mukaan tuokin viesti syntyy osittain jo suussa, ei vasta aivoissa.
 Tulokset saattavat auttaa vähentämään rasvan, sokerin ja suolan käyttöä, sanoo tutkimusartikkelin kirjoittaja solubiologi  Mehmet Hakan Ozdener .
 Hajureseptorien avulla ruoka voitaisiin kenties saada maistumaan esimerkiksi makeammalta kuin se todellisuudessa on, jotta aiempaa vähempi herkuttelu tyydyttäisi makeanhimon.
 Tutkimuksen idean antoivat käärmeet. Niiden lipova kieli on täynnä hajureseptoreita, joihin ne keräävät ympäristön hajumolekyylejä. Tässä haistelee boa.  Gustavo Amador / EPA
 Suunnistaako ihminenkin hajujen avulla?
 Ihmisen hajuaistia on vähätelty paljon heikompana aistina kuin näköä tai kuuloa.  Joitakin vuosia sitten tutkijat kuitenkin osoittivat , että pystymme erottamaan ainakin tuhat miljardia eli biljoona erilaista hajuyhdistelmää.
 Ihmisellä on noin 400 erilaista hajureseptoria. Molekyyleistä, jotka aktivoivat ne, tiedetään kuitenkin varsin vähän. Monellin yliopiston laboratoriossa viljeltyjen solujen ansiosta tuon tiedon jäljillä ollaan kenties aiempaa paremmin.
 Toisessa vastikään ilmestyneessä yhdysvaltalaistutkimuksessa puolestaan pyrittiin selvittämään, käyttääkö ihminen hajuaistiaan tilan hahmottamisessa. Onko meillä lainkaan samanlaisia kykyjä kuin esimerkiksi koiralla?
 Tutkimuksen pohjana oli "aivojen GSP", jonka löytämisestä myönnettiin  vuonna 2014 lääketieteen Nobel-palkinto  brittiläiselle  John O'Keefelle  ja norjalaisille  Maj-Britt Moserille  ja  Edvard Moserille . Tuo GSP ovat ristikko- eli koordinaatistosolut, joiden avulla aivomme asemoivat paikkamme meitä ympäröivässä tilassa.
 Hajuaisti piirtää aivoihin karttaa
 Pennsylvanian yliopiston  johtamassa tutkimuksessa laadittiin ruudukolle hajumaisema erivahvuisista männyn ja banaanin tuoksuista. Aivokuvista seurattiin, miten ihmisen aivot tulkitsivat hajujen antamaa viestiä reitin alkupisteestä maaliin.
 Aivoalueiden aktiivisuudesta piirtynyt symmetrinen kidekuvio muistuttaa eläimillä saatuja tuloksia,  Neuron -lehdessä julkaistussa tutkimuksessa todettiin.
 Neurobiologi  Jay Gottfried  aikoo jatkaa työtä korvaamalla kaksiulotteiden ristikon virtuaalitodellisuuspelillä, jossa osanottajien on jäljitettävä yksi tietty haju liikkuessaan monien hajujen täyttämän tilan läpi.
 – Yrityksen ja erehtymisen kautta heille kehittyy käsitys hajujen sijainnista ja suhteista virtuaaliympäristössä. Sitten voimme katsoa, ryhtyvätkö ristikkosolut jälleen mukaan peliin, Gottfried sanoo.

Tutkimus: Ihminen haistaa myös kielellään


Summary: Assangen mahdollista luovutusta Yhdysvaltoihin käsitellään erillisessä oikeudenkäynnissä.

Britannialainen oikeusistuin tuomitsi keskiviikkona vuotosivusto Wikileaksin perustajan  Julian Assangen  50 viikoksi vankeuteen takuuehtojensa rikkomisesta.
 Oikeuden mukaan australialainen Assange rikkoi aiempaa oikeuden määräystä, kun hän haki turvapaikkaa Ecuadorin Lontoon suurlähetystöstä vuonna 2012 välttääkseen luovutuksen Ruotsin, jossa häntä epäiltiin seksuaalirikoksista.
 Assange tuotiin Southwark Crown Courtiin vankilan pakettiautolla. Hän nosti nyrkkiin puristetun kätensä ilmaan saapuessaan oikeuteen. Paikalla oli kourallinen Assangen tukijoita.
 Yhdysvaltain viranomaiset syyttävät Assangea osallisuudesta salaisten tietojen vuotamiseen. Yhdysvallat vaatii Assangen luovuttamista oikeudenkäyntiä varten. Luovutuspyyntöä käsitellään myöhemmin erillisessä oikeusistunnossa.
 Britannian poliisi pidätti Assangen 11. huhtikuuta, kun Ecuador perui hänen turvapaikkansa. Ecuador syytti Assangea maan sisäisiin asioihin sekaantumisesta.
 Lue myös:
 Assangen isä haluaa poikansa takaisin Australiaan – kertoi järkyttyneensä nähtyään poikansa raahaamisen suurlähetystöstä
 Julian Assange piileskeli suurlähetystössä seitsemän vuotta – näin Wikileaks-vuotajan oikeustapaus on edennyt
 Brittiparlamentaarikot vaativat: Luovuttakaa Assange Ruotsiin vastaamaan raiskaussyytöksiin
 Wikileaksin Julian Assangea uhkaa viiden vuoden vankeus: syytteitä hakkeroinnista ja salaliitosta – Yhdysvallat pyytää luovutusta

Wikileaksin Julian Assange tuomittiin vajaaksi vuodeksi vankeuteen Britanniassa


Summary: Tiedotusvälineet eivät halua levittää ampujan valkoista ylivaltaa kannattavaa ideologiaa.

Uuden-Seelannin suurimmat mediatalot ovat sopineet yhteisistä pelisäännöistä, joiden perusteella ne rajoittavat uutisointia Christchurchin moskeija-ampujan oikeudenkäynnistä. Asiasta kertoi keskiviikkona muun muassa sanomalehti  New Zealand Herald .
 Tarkoituksena on varmistaa, etteivät tiedotusvälineet levitä ampujan valkoista ylivaltaa kannattavaa ideologiaa.
 – Aiomme rajoittaa valkoisen ylivallan ja terrorismin ideologiaa tukevien lausuntojen uutisointia siinä määrin, missä se on yhteensopivaa oikeudenkäytön avoimuuden periaatteiden kanssa, mediatalot kertovat.
 Mediat eivät uutisissaan välitä rasistista kuvastoa tai raportoi ampujan internetissä julkaiseman manifestin sisällöstä.
 28-vuotiasta moskeija-ampujaa syytetään 50 murhasta ja 39:stä murhan yrityksestä.

Uuden-Seelannin media sopi rajoittavansa oikeusuutisointia moskeija-ampujan ideologiasta


Summary: Liikenne on palautumassa normaaliksi.

Helsingin raitiovaunuliikenteessä ollut häiriö on saatu korjattua, Helsingin seudun liikenteen HSL:n viestinnästä kerrotaan.
 Sähkövian takia noin kymmenen raitiovaunua oli pysähdyksissä Mannerheimintiellä Helsingin ydinkeskustassa Aleksanterinkadun ja Mikonkadun välisellä tieosuudella.
 HSL:n mukaan liikenne on palautumassa normaaliksi, mutta vian jälkeen se voi viedä jonkin aikaa.

Helsingin raitiovaunuliikennettä piinannut sähkövika on korjattu


Summary: Farkkumuoti kestää sukupolvelta toiselle, mutta muotiguru Sami Sykkö kertoo minne pyöräilyshortsit nyt kuuluvat.

Ostin nostalgiahuumassa samanlaisen t-paidan kuin kuudennen luokan luokkaretkellä. Suositun farkkumerkin logo t-paidassa näyttää nelikymppisen rinnoissa venyvän hieman eri tavalla verrattuna teini-ikäisen ketunnokkiin.
 Paita tuntui nuoruuden lähteeltä, paluulta jo kadotettuun. Ja trendikkäältä! Halusihan teini-ikäinen tyttöni samanlaisen. En silti ollut hänen mielestään cool.
 Neljänkympin kriisissä painiva ei halua kuulla teini-ikäiseltä lapseltaan olevansa fossiili eikä millään tavalla cool ja rento. Hänkö sitten on muodikas vaatteissa, joita tämän päivän nelikymppiset käyttivät jo lähes kolmekymmentä vuotta sitten?
 Mitä Brenda pukisi päälleen?
 X-sukupolven  nuoriso imi muotivaikutteita Suosikki-lehden sivuilta ja MTV:n (entinen Music Television) musiikkivideoista. Vaatekauppojen rekeissä viimeisimmät muotivillitykset saattoivat näkyä vasta, kun rapakon takana oli jo siirrytty seuraavaan muotiaaltoon.
 Nykyteini selaa YouTube-videoita, kuvapalvelu Instagramia ja blogeja. Hän voi jo samana päivänä pukeutua kuin idolinsa.
 "Farkut on jälleen in,

nahkaiset farkut talvellakin.

Näin lehdet kirjoittaa,

meitä valistaa.

Hei mikä mahtaa olla in?

Tai mikä vastaavasti out?"   J. Karjalainen, Mikä mahtaa olla in?
 Ennen jalkaan vedettiin Levikset, kuten suositussa teinisarjassa Beverly Hills 90210. Tytöt halusivat olla kuin sarjan Brenda ja Kelly, pojat yhtä makeita kuin hurmuri Brandon tai kapinallinen Dylan.
 Perjantaisin koulun yhteisessä aamunavauksessa kuudennen luokat tytöt takarivissä laskivat, monellako on Levikset.
 Tämän päivän teinin vaatekaappi saattaa sisällöltään muistuttaa hämmentävän paljon nelikymppisen vanhempansa vaatekaappia. Kuka tyyliin vaikuttaa?
 Beverly Hills 90210-sarjan Dylan (Luke Perry) ja Brenda (Shannen Doherty) olivat monen ysärinuoren suosikkeja. Heidän ja muiden idoleiden tyyliä ja kuulumisia seurattiin Suosikki-lehdestä.  Johanna Manu / Yle
 #OOTD – mitä tänään päällä
 Moni aikuinen on jo löytänyt oman tyylinsä. Vaikutteita ei enää haeta idoleilta, mutta joku tai jokin meidän tajuntaamme iskee.
 Yläkouluikäinen tyttö ei välttämättä pidä vanhempiaan tyyli-ikoneina, mutta oma isosisko voi vielä olla se ihminen, jolta imeä vaikutteita.
 Tämän päivän vaikuttajat usein ovat bloggareita, tubettajia, urheilijoita, näyttelijöitä ja artisteja. He eivät välttämättä ole alun perin julkisuuden henkilöitä, mutta heidän luomansa trendit ja ilmiöt saattavat tehdä heistä kuuluisia.
 2010-luvun alussa kuka tahansa saattoi jakaa sosiaalisessa mediassa omaa tyyliään. Puhuttiin OOTD:sta eli päivän asukokonaisuudesta, outfit of the day.
 Ikoniset muoti-ilmiöt kestävät
 Jos tyyli puhuttelee, se omitaan – olipa se sitten peräisin tavikselta tai julkkikselta. Ketä oikein kopioidaan?
 Muotiin, sisustukseen, muotoiluun ja kulttuuriin erikoistunut tyyliguru  Sami Sykkö  luettelee monia ilmiöitä, jotka ovat vaikuttajien, eli influencereiden, aikaansaamia.
 Ilman tosi-tv:n kautta tutuksi tulleita  Kardashianin  sisaruksia suuret takapuolet olisivat tuskin koskaan tulleet niin kovaan huutoon kuin mitä ne ovat olleet viime vuosina. 1990-luvun supermalli  Kate Moss  pukeutui piukkoihin farkkuihin 20 vuotta sitten ja teki niistä globaalin muoti-ilmiön.
 Presidentti  John F. Kennedyn  puoliso, aikansa tyyli-ikoni  Jacqueline ”Jackie” Kennedy Onassis  jätti historiankirjoihin ainakin pillerihatut ja suuret aurinkolasit.
 – On hämmentävää ja hämmästyttävää, että Jackiesta ja  Audrey Hepburnista  puhutaan vieläkin. Jotkin asiat hipovat niin täydellisyyttä estetiikassa, että ne eivät häviä.
 Madonnan tyyli ei enää puhuttele
 Musiikki tuntuu vaikuttaneen aina voimakkaasti muotiin. Kullakin sukupolvella on oma suunnannäyttäjänsä. 1960-luvulla se oli  The Beatles , seuraavalla vuosikymmenellä vaikutteita haettiin muun muassa glam rockista, punkista, discosta ja soulista.
 Hopparit ja rap-artistit erityisesti tekivät lenkkareista, verkkareista ja huppareista muodikkaita kaupallistaen urheilutyylin.  Madonna  oli tyylitaituri vielä 1980–90-luvuilla, mutta Sami Sykön mukaan hän on jo pudonnut kärkiporukasta.
 – Kuka enää puhuu siitä, miten Madonna pukeutuu? Ei kukaan! Hän enemmänkin seuraa muotivirtauksia kuin luo niitä.
 Sykkö vertaa Madonnaa  Brigitte Macroniin , Ranskan presidentin puolisoon. Siinä missä Madonna on yrittänyt kynsin ja hampain pitää kiinni nuorekkuudestaan, näyttää Macron ikäiseltään 65-vuotiaalta, mutta pukeutuu kiinnostavasti.
 Henkiset trendsetterit
 Vaikka maailmalla artistit saavat aikaan muoti-ilmiöitä, ei suomalaisista artisteista ole noussut varsinaista trendsetteriä, Sami Sykkö harmittelee. Hän nostaa esille poptähti  Alman , jota voisi kuvailla henkiseksi trendsetteriksi. Alma on avoimen rohkeasti kertonut seksuaalisesta suuntautumisestaan.
 Kardashianin klaani pitää itsensä pinnalla koko ajan kohun tai toisen avulla. Sykkö nostaa esille perheen isän,  Caitlyn Jennerin , joka miehenä tunnettiin nimellä  Willian Bruce Jenner . Hän on yhdysvaltalainen kymmenottelun olympiavoittaja, joka aikuisiällä kävi läpi sukupuolenkorjausleikkauksen.
 – Hän saattaa rohkeudessaan olla yhdenlainen tyyli-ikoni, tulevaisuuden kuva. Ensin voit olla huippu-urheilija ja perheenisä ja yhtäkkiä voit vaihtaa sukupuolta, jos se on sitä, mitä olet.
 Sykkö arvioi, että "elän miten haluan" voisi olla uudenlainen suuntaus. Tarvitaan vaan rohkeita suunnannäyttäjiä, kuten Caitlyn Jenner.
 Vaikuttaminen ei kuitenkaan rajoitu ainoastaan muotiin. Viime maaliskuussa ruotsalaisen ilmastoaktivistin  Greta Thunbergin   vaikutuksesta  kymmenet tuhannet ihmiset lakkoilivat ja osoittivat mieltään ilmaston puolesta.
 Pyöräilyshortsit ovat tehneet paluun. Tyyligurun mielestä niitä pitäisi käyttää vain pyöräillessä.  Johanna Manu / Yle
 Tyylikyys onnistuu ilman trendejä
 Onko sinulla pikkuruinen käsilaukku? Vai kiikkuuko olallasi jättimäinen laukku? Onneksi olkoon! Kumpikin näyttäisi olevan muotia tänä keväänä. Jos haluaa haistella muotitrendejä, niin pihallahan tässä ollaan. Tarjontaa on valtavasti.
 Farkkumuoti kestää sukupolvelta toiselle, mutta Sami Sykkö kertoo minne pyöräilyshortsit kuuluvat.
 – Ne on todella tarkoitettu vain pyöräilyyn! Pidetään ne siinä käytössä, eikä lähdetä kaupungille kulkemaan ne päällä.
 Sen verran Sykkö antaa armoa pyöräilyshortseille, että asettelee ne mielessään pariksi jollekin erikoiselle.
 – Jos ne yhdistetään Chanelin jakkuun tai johonkin mielettömään muotiluomukseen, ne ovat todella hienot. Pyöräilyshortsit ovat hankala vaatekappale, joten käytetään harkintaa niiden yhdistelyssä.
 Muotiguru kehottaa miettimään, haluaako olla trendikäs vai tyylikäs. Hän itse suosii tyylikkyyttä.
 – Kannattaa pukeutua vaatteisiin, jotka sopivat omalle vartalolle ja omiin väreihin. Vaatteisiin, jotka sopivat juuri sinulle. Siten hohtaa kirkkaimpana timanttina, Sykkö maalailee.
 Esimerkiksi tyylikkäästä henkilöstä Sykkö nostaa tanssitaiteilija  Jorma Uotisen .
 – Oma, veistoksellinen tyyli, jota hän päivittää koko ajan. Hän löytää sen hetken tarjonnasta aina jotain kivaa, joka solahtaa hänen tyyliinsä ja vaatekaappiinsa. Näin syntyy ikoninen tyyli, jota muut ihailevat.
 Onneksi muoti kiertää sykleissä. Näin voi olla ainakin 20–30 vuoden välein trendikäs. Tai ehkä kaksi kierrosta kivipestyjä farkkuja, flanellipaitoja ja paksupohjaisia lenkkareita riittää.

Ysärimuoti kolahtaa taas – Sami Sykön mielestä pyöräilyshortseja pitäisi käyttää vain pyöräillessä


Lentoyhtiö SAS kertoo peruvansa huomenna lisää lentoja lentäjien lakon vuoksi.
 Lentoyhtiö peruu huomenna 280 lentoa. Peruutusten arvioidaan vaikuttavan 20 000 matkustajan lentossuunnitelmiin.
 Vapunpäivältä SAS on perunut yli 500 lentoa.
 Lakon osapuolten on määrä jatkaa neuvotteluja tänään Oslossa. Lentäjät vaativat parempaa palkkaa ja työoloja.
 Jo kuusi päivää jatkunut lentäjien lakko on vaikuttanut tähän mennessä jo yli 300 000 matkustajaan. Lakon arvioidaan maksavan SAS:lle joka päivä lähes 9,4 miljoonaa euroa.
 SAS:n lentäjälakolle ei näy loppua – yhtiö alkaa lomauttaa matkustamohenkilökuntaa

SAS peruu lisää lentoja – lakko maksaa lentoyhtiölle yli 9 miljoonaa euroa päivässä


Summary: Suomen nuorin drag-artisti aloitti uransa koulun vappujuhlassa.

On huhtikuun loppu vuonna 2015.
 Kirkkonummella Veikkolan koulun oppilaat ovat kokoontuneet vappujuhlaan koulun liikuntasaliin. Viidesluokkalainen  Luka Tienhaara  katselee esiripun takaa täpötäynnä olevaa salia ja jännittää tulevaa esitystään.
 Salissa on liki yhdeksänsataa ihmistä.
 Tienhaara on vasta 12-vuotias ja hän on pukeutunut naiseksi.
 Tämä olisi hänen ensimmäinen drag shownsa.
 Vain ensimmäinen kerta jännitti
 Nyt Luka Tienhaara on 16-vuotias ja takana on jo monta showta. Hän muistaa, miten hirvittävästi ensimmäinen esiintyminen jännitti.
 – Jännitin ihan hirveästi lavalle menoa. Mutta se onkin yksi niistä harvoista kerroista, jolloin olen jännittänyt, hän sanoo neljä vuotta myöhemmin.
 Ensimmäisessä esityksessään Tienhaara kävi läpi kymmenen minuutin aikana viisi eri hahmoa. Musiikki soi, vaatteet ja peruukit vaihtuvat tiuhaan ja niiden vaihtuessa koulupoika muuttui  Krista Siegfridistä Robiniksi  ja  Antti Tuiskusta   Haloo Helsingin   Elliksi .
 – Jälkikäteen ajateltuna se oli ihan törkeän huono esitys, mutta jostakinhan sitä on aloitettava.
 Syntynyt esiintymään
 Esitys päättyi silti onnellisesti Tienhaaran luokkatovereiden ja muiden koululaisten antamiin aplodeihin. Niitä varten hän oli lavalle mennytkin.
 Tienhaaralla on lapsesta asti ollut vahva kutsumus päästä lavalle viihdyttämään muita.
 – Olen aina tiennyt, että kuulun lavalle. Muodot vain ovat muuttuneet: lapsena harrastin pitkään teatteria, nyt se on drag show. Elämä olisi tylsää, jos pitäisi koko ajan olla vain oma itsensä.
 Lukan makuuhuone ei näytä aivan tavalliselta 16-vuotiaan pojan huoneelta.
 Kaikki alkoi risteilyltä
 Ennen kuin Luka Tienhaara löysi nykyisen kutsumuksensa, hänen piti käydä Ruotsin risteilyllä.
 Pari vuotta ennen ensiesitystään Tienhaara näki risteilyllä elämänsä ensimmäisen drag-esityksen. Kyseessä oli  Marko Vainion   Divet show .
 Kymmenvuotias koulupoika oli myyty.
 – Mun leuka tippui lattiaan: mitä tää on? Miten se vaihtaa vaatteet noin nopeasti ja näyttää ihan esittämiltään tyypeiltä?
 Kun Tienhaara kotiutui risteilyltä, hän ilmoitti vanhemmilleen haluavansa ryhtyä tekemään drag showta. Hänestä tulisi esiintyjä!
 Perhe on auttanut ja tukenut harrastuksessa
 Perhe ei pojan erikoisesta haaveesta hämmentynyt, päinvastoin.
 Tienhaaran äitipuoli  Janni Tienhaara  lainasi pojalle meikkejä ja näytti miten meikataan. Hän auttoi myös tekemään vanhoista verhoista hameen Krista Siegfridsin  Marry me  -biisin esittämistä varten.
 Myöhemminkin perhe on ollut pojan harrastuksessa vahvasti mukana.
 – Jannin kanssa ollaan mietitty yhdessä show-ideoita, koreografioita ja meikkejä. Isä on ollut kuskina, roudannut kamoja keikoille ja laittanut musiikit soimaan. Ilman heitä olisi ollut vaikeampaa aloittaa tekemään drag showta.
 Perheen lisäksi apua on löytynyt netistä.
 – Erilaisia Youtube-videoita ja some-postauksia katsomalla olen saanut tosi paljon apua siihen, mitä meikkien kanssa oikein tulisi tehdä.
 Tytöt kysyvät meikkausvinkkejä
 Nykyään Tienhaaran showssa on peräti 19 eri hahmoa. Tienhaara muuntautuu muun muassa  Madonnaksi ,  Conchita Wurstiksi ,  Jenni Vartiaiseksi  ja  Jari Sillanpääksi . Ja kyllä, myös monista muista drag-esityksistä tutut  Paula Koivuniemi ,  Katri Helena  ja  Kaija Koo  piipahtavat lavalla.
 Tienhaara itse ilahtuu silti eniten nähdessään kollegoidensa esityksissä aivan uusia hahmoja.
 – Hyvän drag show on monipuolinen ja hauska. Rakastan sitä, kun kollegat saavat uusia ideoita ja tuovat uusia artisteja lavalle. On hienoa nähdä millaista tarttumapintaa he hahmoista löytävät.
 Tienhaaran esityksellä on mittaa 23 minuuttia. Vaatteet ja peruukit vaihtuvat usein, mutta saman meikin on sovittava kaikille hahmoille. Tienhaarasta onkin tullut niin taitava meikkaaja, että samanikäiset tytöt tulevat kysymään häneltä meikkausvinkkejä.
 – Tosi usein kuulee samanikäisiltä tytöiltä, että "oh my god, sä oot paljon parempi meikkaamaan kuin minä". Kyllä mä omasta mielestänikin olen 16-vuotiaaksi pojaksi ihan taitava meikkaamaan.
 Arkena ihan tavallinen mies
 Luka Tienhaaran huone Kirkkonummen Veikkolassa ei ole aivan tyypillinen nuoren miehen makuuhuone. Päätyseinällä on lampuilla valaistu meikkipöytä, ja sen vieressä kaksi rekillistä naistenvaatteita.
 Tienhaara avaa makuuhuoneen komeron oven. Peruukit, korkokengät ja korsetit odottavat siistissä järjestyksessä seuraavaa esitystä.
 Vaikka kotoa löytyykin naistenvaatteita, drag on nuorelle miehelle vain harrastus. Tienhaara ei ole transvestiitti, jolla olisi tarve ilmaista pukeutumisellaan toista sukupuolta kuin mitä hänelle on syntymässä määritelty.
 – Arkena pidän verkkareita ja olen ihan tavallinen mies. Drag shown tekeminen ei ole minulle itsensä ilmaisemista vaan sitä, että pääsee viihdyttämään ja näkemään, kun yleisö ottaa itsensä irti arjesta.
 Kun show on ohi, Tienhaara pesee meikit saman tien naamastaan pois.
 Adidas-verkkareissaan hän ei enää ole Suomen nuorin drag-artisti, vaan Luka, 16-vuotias miehenalku Kirkkonummen Veikkolasta.
 Katso videolta miten Luka Tienhaara muuntautuu esiintymishahmokseen:

16-vuotias Luka Tienhaara esiintyi ensimmäisen kerran naiseksi pukeutuneena jo alakoulussa: “Jännitin ihan hirveästi”


Summary: Ulkoministeri Mike Pompeon mukaan Yhdysvallat saattaisi ryhtyä sotilastoimiin Venezuelassa kriisin lopettamiseksi.

Venäjän ulkoministeri  Sergei Lavrov  arvostelee Yhdysvaltoja Venezuelan sisäisiin asioihin puuttumisesta. Lavrov keskusteli Venezuelan kaoottisesta tilanteesta puhelimitse yhdysvaltalaisen virkaveljensä  Mike Pompeon  kanssa. Lavrovin mukaan Yhdysvaltain toimet Venezuelassa ovat kansainvälisten lakien vastaisia.
 Ulkoministeri Pompeo puolestaan syytti Venäjää Venezuelan horjuttamisesta ja vaati, että Moskova lopettaa tukensa Venezuelan presidentille  Nicolas Madurolle .
 Pompeo ilmoitti aiemmin tänään, että Yhdysvaltain sotilastoimet Venezuelassa ovat mahdollisia maan kriisin lopettamiseksi. Yhdysvallat pitää kuitenkin parempana rauhanomaista vallanvaihtoa, jossa Madurovetäytyy virasta ja maassa järjestetään vaalit, Pompeo lisäsi.
 Samaan aikaan useita satoja opposition tukijoita oli kerääntynyt pääkaupunki Caracasin kaduille. Hallituksen turvajoukot käyttivät kyynelkaasua hajottaakseen mielenosoitukset El Paraison kaupunginosassa Caracasin länsiosissa.
 Myös presidentti Maduron tukijat ovat jalkautuneet pääkaupungin kaduille.
 Maduron-vastaiset mielenosoitukset on kutsunut koolle oppositiojohtaja  Juan Guaido , joka on kuvaillut tämänpäivisiä protesteja Venezuelan historian suurimmiksi.
 – Tänään me jatkamme. Jatkamme suuremmalla voimalla kuin koskaan, kirjoitti Guaido Twitterissä.
 Eilen tuhannet mielenosoittajat ja sotilaat ottivat yhteen Caracasissa. Levottomuuksissa loukkaantui yli sata ihmistä.
 Guaido ilmoitti eilen, ettei Madurolla ole enää armeijan tukea. Pian tämän jälkeen Maduro piti televisioidun puheen, jossa hän sanoi, että opposition vallankaappausyritys on torjuttu.
 Ulkoministeri Pompeo kertoi eilen, että Maduro oli aikeissa lähteä Kuubaan, mutta että Venäjä olisi taivutellut tämän jäämään Venezuelaan. Venäjä on kiistänyt asian.
 Aiheesta lisää:
 Venezuelan tilanne kiristyi: Opposition Guaido väitti, että presidentillä ei ole armeijan tukea, Maduron mukaan vallankaappausyritys torjuttiin

Venäjä ja USA kovistelivat toisiaan Venezuelan sisäisiin asioihin puuttumisesta, levottomuuksien pelätään jatkuvan tänään


Summary: Vappuna alkaa perinteisesti kymmenien tuhansien suomalaisten kesän retkeilykausi.

Siilinjärveläiselle Suortin perheelle vauhdikkaampi kaupunkivappu ei ole vaihtoehto. Perheen äidin  Kaisa Suortin  mukaan luontovaput tulivat mukaan kuvioihin lasten myötä.
 Perheen perinteeksi on muodostunut vierailu Kuopion Maaningalla sijaitsevalla Korkeakoskella.
 – Lasten synnyttyä olemme enemmän pysyneet syrjemmässä ja liikkuneet vappuna luonnossa. Tämä paikka on keväällä kaunis ja tänne on helppo tulla, perustelee Kaisa Suortti.
 Myös perheen esikoistytär, 7-vuotias  Enni  on Korkeakosken kuohuista vaikuttunut.
 – Näyttää hienolta, kun putous virtaa ja vesi pauhaa, sanoo Enni Suortti.
 Retkipaikka-blogin perustaja Antti Huttunen liikkuu mielellään luonnossa sekä yhdessä perheensä kanssa että yksin. Heikki Sulander
 Etelämmässä retkeillään, pohjoisessa pääsee vielä laskettelemaan
 Vappu käynnistää perinteisesti kymmenien tuhansien suomalaisten kesän retkeilykauden. Useissa luontokohteissa avautuvat myös esimerkiksi kesäkahvilat.
 – Vappu on luonteva lähtölaukaus. Hiihtokausi loppuu perinteisesti pääsiäiseen, jonka jälkeen on yleensä pieni rospuuttokäppi. Vapusta alkaa henkinen kesä, pohdiskelee suositun Retkipaikka-blogin perustaja  Antti Huttunen .
 Esimerkiksi Järvi-Suomen alueella avautuu vappuna paljon yrittäjävetoisia palvelupisteitä.
 Erityisen suosittuja luontokohteita vapun seudulla ovat Maaningan Korkeakosken kaltaiset vesiputoukset. Muita yleisöä kiinnostavia putouksia ovat esimerkiksi Hepoköngäs Puolangalla ja Auttiköngäs Rovaniemellä.
 Lumien sulettua tulvat ovat korkeimmillaan, joten putoukset ovat parhaimmillaan juuri tähän aikaan vuodesta.
 – Pohjoisemmassa kevättulvat osuvat useimmiten myöhempään aikaan kuin Kuopion korkeudella, joten välttämättä kohteet eivät ole parhaimmillaan juuri vappuna, muistuttaa Suomen vesiputoukset -sivuston perustaja  Jussi Laine .
 Suomi on pitkä maa, joten etelän ja pohjoisen tilanteet eroavat toisistaan. Metsähallituksen asiakaspalvelupäällikkö  Timo Karisen  mukaan tänä keväänä lumet ovat sulaneet nopeasti, joten pohjoisessa pääsee hiihtämään enää vain Enontekiön käsivarressa.
 – Laskettelurinteet ovat kuitenkin vielä vappuna auki, Karinen kertoo.
 Maaningan Korkeakoskella kahvilaa pyörittävän Kantriland Ry:n puheenjohtaja Minna Räihän (keskellä) mukaan vappu on vilkas retkeilypäivä. Sakari Partanen / Yle
 Erityisesti lapsiperheet retkeilevät vappuna
 Monet valitsevat vauhdikkaan kaupunkivapun sijaan keväisen retken johonkin luontokohteeseen. Seitsemän vuotta retkeilyaiheista blogia ylläpitäneen Antti Huttusen arvion mukaan vappupäivän retkeilijämäärät ovat samankaltaisia kuin suomalaisten suosikkiretkeilypäivänä, sunnuntaina.
 – Varmaan se on se osa kansasta, jolle vapussa alkoholi ei näyttele niin suurta osaa. He lähtevät liikkumaan luontoon, toteaa Vihdissä nykyisin asuva Huttunen.
 Huttunen perustaa arvionsa miljoona kävijää vuosittain tavoittavan bloginsa analytiikkaan. Sunnuntaisin retkeilystä kiinnostuneiden kävijämäärä tuplaantuu sivuston liikenteen perusteella. Näin käy myös vappuna.
 Luontovappu lataa akkuja pitkäkestoisemmin.  Antti Huttunen
 Yksi selkeimmin tunnistettava vapun retkeilijäryhmä ovat lapsiperheet. He lähtevät vapaapäivänään yhdessä liikkeelle lähellä asutusta sijaitseville luontopoluille, missä on mielenkiintoista nähtävää ja jotka ovat helposti saavutettavissa.
 – Kyllähän luontovappu lataa akkuja pitkäkestoisemmin. Luonnossa liikkumisella on tutkittuja terveysvaikutuksia eikä tarvitse olla ihmishulinan keskellä.
 Pikkupojasta lähtien retkeillyt Huttunen muistuttaa, että yhtä lailla vapun voi viedä piknikin muodossa mukanaan luontoon.
 – Siellä voi nauttia simaa ja munkkeja, mies nauraa.
 Maaningan Korkeakoskella paikallisen yhdistyksen pyörittämä kesäkahvila avautui vappuna. Kantriland Ry:n puheenjohtaja  Minna Räihä  kertoo, että alueella vierailee yhden päivän aikana tuhansia ihmisiä.
 – Kaikki eivät tietysti tänne kahvilaan asti eksy, mutta parkkipaikat ovat olleet täynnä ja parkkijonot jatkuneet tuonne pääteille asti, hymyilee Räihä.

Vappu käynnistää kymmenien tuhansien retkeilykauden – 7-vuotias Enni Suortti: "Näyttää hienolta, kun putous virtaa ja vesi pauhaa"


Summary: Toukokuussa ilmestyvä suomenkielinen levy julkaistaan myöhemmin englanniksi käännettynä.

Nightwishistä tutun  Marko Hietalan  kynästä on jo vuosia syntynyt sellaisia kappaleita, jotka ovat toistaiseksi jääneet käyttämättä.
 Vanhimmat kappaleet ovat 20 vuoden takaa ja ne näkevät pian päivänvalon. Toukokuussa julkaistaan Hietalan ensimmäinen sooloalbumi  Mustan sydämen rovio .
 – Onhan siitä haaveiltu ties miten pitkät ajat. Biisitkin ovat kerinneet vaihtua, nauraa Hietala.
 Sooloalbumille päätyneet kappaleet ovat olleet joko liian henkilökohtaisia tai ne eivät ole ”napsahtaneet bändien pirtaan”. Kuitenkin niissä on ollut jotain sellaista, mihin pitkän linjan kuopiolaismuusikko kertoo itse tykästyneensä.
 – Kai se jokaisella, joka soittaa, laulaa ja kirjoittaa on mielessä, että jossain vaiheessa voisi tehdä jotain todella omannäköistä, Hietala pohtii.
 Soololevyä tehtiin pienellä porukalla lopulta 2,5 vuoden ajan.
 Suomenkielistä musiikkia progevivahteella
 Marko Hietalan ensimmäinen sooloalbumi on suomenkielinen, mutta se julkaistaan myöhemmin englanninkielisenä.
 Hietala kertoo kirjoittaneensa lauluja sekä englanniksi että suomeksi, joten niitä oli helppo kääntää ristiin molemmille kielille.
 – Itse tietää, mikä se tarina ja symboliikka on, niin ei tarvinnut sanatarkasti kääntää. Tärkeintä oli löytää oikeat kielikuvat ja muut paikkaamaan stooria.
 Musiikki poikkeaa siitä, mitä Hietalalta on totuttu esimerkiksi Nightwishin riveissä kuulemaan.
 – Meikäläiseltä odotettaisiin tämmöisenä pitkäkarvaisena karvanaamana, että tulisi täräkkää heavyn vääntöä ja huutoa. Albumilla on kuitenkin vahva progevivahde eli voisin sanoa, että semmoinen hard prog -termi voisi sopia tähän, Hietala heittää.
 Lauluissa kuuluvat sekä henkilökohtainen sanoma että keksityt tarinat, joissa mennään niin pitkälle kuin mielikuvitus kantaa.
 Kun Marcosta tuli Marko
 Alkuvuodesta julkaistiin  ensimmäiset uutiset  Hietalan kesän soolokeikoista. Tuolloin monen huomio kiinnittyi etunimen kadonneeseen c-kirjaimeen, Marco oli vaihtunut Markoksi.
 Hietalan mukaan on aika tehdä musiikkia syntymänimellä. Kun etunimen k-kirjain aikoinaan vaihtui ceeksi, oli mies alle parikymppinen. Silloin Marco kuulosti kansainväliseltä ja coolilta.
 – Oli kasikytluku ja kaikkee. Nyt sillä ei ole enää minulle väliä.
 Jatkossa Hietala on Marko kaikissa projekteissaan.
 Kesän keikoille Hietala lähtee nelihenkisellä miehityksellä. Bändissä on basisti-laulaja Hietalan lisäksi  Tuomas Väinölä  kitarassa,  Vili Ollila  koskettimissa ja  Anssi Nykänen  rummuissa. Väinölä ja Ollila ovat myös olleet vahvasti mukana levynteossa.
 – Jäbien avulla saimme biiseistä kokonaisia ja ehjiä, kiittelee Hietala.
 Ensimmäisen soololevyn vastaanottoa mies odottaa jännityksellä. Se poikkeaa paljon esimerkiksi Nightwishin levynjulkaisuista, joissa jo pelkkä uutinen uudesta levystä saa aikaan mediamylläkän.
 – Tässä olen itse paljon vastuussa. Ei minulta kuitenkaan tämän takia yöunet mene.

Nightwishin Marko Hietala kypsytteli soololevyä 20 vuotta ja lopputulos yllättää: "Karvanaamalta odotettiin täräkkää heavyn vääntöä ja huutoa"


Summary: Puolustusvoimain komentajan toimia selvitetään edelleen keskusrikospoliisissa.

Karjalan lennoston ex-komentajan, eversti  Markus Päiviön  syytteitä esimiesaseman väärinkäyttämisestä, palvelusrikoksesta ja kunnianloukkauksesta aletaan käsitellä torstaina Helsingin hovioikeudessa. Syytteet koskevat Karjalan lennoston isännöimiä vapaaehtoisia harjoituksia Ilmavoimien Lapinmajalla Lemmenjoella syksyllä 2017.
 Päiviön epäillään muun muassa sättineen alaisiaan ja vieraita harjoituksessa. Harjoitukseen osallistui Päiviön lisäksi 20 vierasta.  Savon Sanomat  on kertonut aiemmin, että Päiviö olisi muun muassa antanut taakse poistu -komennon jääkylmän joen rannassa ja että simputusta tai epäasiallista käytöstä olisi jatkunut kaksi vuorokautta.
 Epäiltyjen rikosten uhreja on kaikkiaan 12. Asianomistajat ovat pääosin Puolustusvoimien henkilökuntaa. Kunnianloukkausrikoksessa asianomistajana on Nurmeksen kaupunginjohtaja  Asko Saatsi .
 Syytteessä palvelusrikoksesta on myös Päiviön tuolloinen esimies Ilmavoimien ex-komentaja  Sampo Eskelinen , jonka epäillään viivytelleen alaisensa epäiltyjä rikoksia koskevan esitutkinnan aloittamista. Hänen syytettään aletaan käsitellä maanantaina. Eskelisen virkasuhde loppui maaliskuun lopussa, jolloin hänen tilalleen nousi kenraalimajuri  Pasi Jokinen .
 Päiviö kiistää rikokset asianajajansa  Pentti Laihon  mukaan pääosin. Laiho kertoi tiistaina STT:lle, ettei voi toistaiseksi kommentoida asiaa enempää tai eritellä sitä, mitä Päiviö myöntää ja mitä ei.
 Syyttäjä on kertonut aiemmin, että myös Päiviön kurinpitoesimiehenä toiminut Eskelinen kiistää syyllistyneensä rikokseen.
 Kuvakaappaus lapinmaja.fi -sivulta lapinmaja.fi
 KRP tutkii Puolustusvoimain komentajan toimia
 Puolustusvoimain komentajan  Jarmo Lindbergin  on kerrottu saaneen tietoa Lemmenjoen tapahtumista kuukausia ennen kuin esitutkinta Ilmavoimien ex-komentaja Eskelisen ja Karjalan lennoston ex-komentaja Päiviön toimista alkoi.
 Valtakunnansyyttäjänvirasto pyysi tammikuussa keskusrikospoliisia aloittamaan esiselvityksen Lindbergin toimista Lemmenjoen tapaukseen liittyen. Tarkoitus on selvittää alustavasti, onko Lindbergillä ollut velvollisuus ryhtyä johonkin kurinpitotoimenpiteisiin ylempänä kurinpitoesimiehenä ja onko hän ryhtynyt siihen kaikkeen, mitä häneltä voidaan vaatia. Esiselvitys ei ole esitutkinta, eikä Lindbergiä ainakaan toistaiseksi epäillä rikoksesta.
 Esiselvitys alkaa olla keskusrikospoliisin rikostarkastaja Janne Järvisen mukaan jo loppuvaiheessa.
 – Olemme tehneet useita alustavia kirjallisia puhutteluja, jotka ovat käytännössä kuulustelumuotoisia. Sitten juttu menee Valtakunnansyyttäjänvirastoon, jossa päätetään jatkotoimenpiteistä.
 Syyttäjä  Sampsa Hakala  kertoo, että arvio pyritään tekemään mahdollisimman nopeasti.
 – Kun saan aineiston käyttöön niin arvioidaan, että onko esiselvitys tarpeellisessa laajuudessa tehty. Se arvioidaan yhdessä KRP:n kanssa. Sen jälkeen ratkaistaan, aloitetaanko esitutkinta vai ei.
 Lindbergin on määrä siirtyä reserviin elokuussa, kun hän jää eläkkeelle.

Karjalan lennoston ex-komentaja kiistää rikokset pääosin – everstin käytöstä Lemmenjoen harjoituksessa aletaan puida oikeudessa torstaina


Summary: Poliisi on pidättänyt yli 160 ihmistä väkivaltaisiksi yltyneiden vappumarssien yhteydessä.

Pariisissa perinteinen vappumarssi muuttui väkivaltaisiksi levottomuuksiksi, kun tuhannet keltaliivit ja anarkistit lähtivät kaduille.
 Mielenosoittajat heittelivät Pariisissa poliiseja päin kiviä ja sytyttivät autoja tuleen. Poliisi on pidättänyt yli 160 ihmistä.
 Ranskan poliisin mukaan vasemmistolaiset ääriliikkeet olivat kehottaneet ihmisiä protestoimaan vapunpäivänä eri puolilla maata.
 Ennen varsinaista vappumarssia sadat äärivasemmistolaisen mustan blokin aktivistit tunkeutuivat kerääntyvän väkijoukon kärkeen Montparnassen bulevardilla. Mellakkapoliisi käytti kyynelkaasua hajottaakseen aktivistijoukon.
 Ranskan sisäministeri varoitti aiemmin, että vappumarseille saattaa osallistua ”radikaaleja aktivisteja”. Kaikkiaan 7400 poliisia oli valvomassa Pariisin marsseja.

Pariisin vappumarssi äityi levottomuuksiksi


Summary: Opiskelijat kertovat, millaista on viettää yhteistä vappua.

Kun  Otto Valle  aloitti konetekniikan opiskelun kaksi vuotta sitten, hänen vuosikurssillaan oli yksi tyttö. Tästä syystä opiskelijabileisiin on pyydetty Vallen mukaan esimerkiksi kieltenopiskelijoita tai luokanopettajaksi tulevia, koska nämä alat ovat naisvaltaisia.
 Nyt tähän on tullut muutos. Konetekniikkaa opiskelevan  Urho Kujanpään  vuosikurssilla on yli kymmenen naista. Tilanne on muuttunut muutenkin, sillä kaikki yliopisto-opiskelijat viettivät vappua ensimmäisen kerran yhdessä tänä vuonna. Teekkarit ja yliopisto-opiskelijat eivät enää juhli omissa poteroissaan.
 Otto Valle seurasi, kun fuksit valmistautuivat teekkarikasteeseen.  Jani Aarnio / Yle
 Tampereen yliopisto ja Tampereen teknillinen yliopisto yhdistyivät alkuvuodesta Tampereen yliopistoksi, ja syntyi 18 000 opiskelijan yhteisö. Samalla yliopiston ja ammattikorkeakoulun välinen yhteistyö tiivistyi.
 Syntyi Suomen suurin opiskelijavappu.
 – Tämä on vuoden huipentuma, Valle ja Kujanpää sanovat.
 Tampereen ylioppilaskunta TREYn tapahtumavastaava  Eeva Ylimäki  on itse teekkari. Hän oli kokoamassa 104 tapahtuman vappua, joka kesti yhteensä 17 päivää.
 – Olen innoissani, kuinka hyvin tämä lähti liikkeelle. Moni vierastaa uutta ja tuntematonta. On ollut ilo nähdä, kuinka ihanan poikkitieteellistä meillä on ollut. Meillä on ollut esimerkiksi urheilutapahtumia, baaribileitä, pikniktyyppistä hengailua ja kulttuurinäytelmiä, jokaiselle on ollut jotakin, Ylimäki sanoo.
 Kaikki opiskelijat ovat esimerkiksi kiertäneet erilaisissa tapahtumissa ja saaneet leimoja perinteisen teekkarikisan tapaan.
 Emma Hukkila kiitteli siitä, että teekkarit ottivat humanistin mukaan vappuhulinoihin.  Jani Aarnio / Yle
 Siskokset  Nella Rajala  ja  Emma Hukkila  kiittelevät yhteishenkeä.
 – Hyvin on päässyt mukaan, jopa humanisti, Turussa englantia opiskeleva Emma Hukkila sanoo.
 Nella Rajala opiskelee arkkitehdiksi. Hän kävi tutustumassa yliopisto-opiskelijoiden joukkuepeli kyrpongiin, jossa piti kaataa tölkkejä ja juoda nopeasti.
 Nella Rajala on naimisissa teekkarin kanssa, joten vappu on tärkeää pariskunnalle.  Jani Aarnio / Yle
 Rajalan tupsulakki on likainen. Miten sille on käynyt?
 – Lakki sai skumppaa viime yön lakituksessa. Lakkia ei saa pestä ja pidetään tätä ylpeydellä.
 Teekkarikaste pysyy
 Tampereella näkyvin opiskeluperinne on ollut teekkarikaste, jossa opiskelijoita on uitettu Tammerkoskessa. Keskusta on täyttynyt tätä seuraavista ihmisistä.
 Tänäkin vuonna koskeen kastettiin vain teekkarit. Luokanopettajaksi opiskelevaa  Liisa Äijälää  tämä ei harmita.
 – Olisi hauska kokea se, mutta ymmärrän, että teekkareilla on pitkät perinteet. Kaikilla saa olla myös omia perinteitä, Äijälä sanoo.
 Ensimmäisen vuoden opiskelijat eli fuksit kastetaan Tampereella teekkareiksi.  Jani Aarnio / Yle
 Eeva Ylimäen mukaan perinne säilyy ainakin toistaiseksi vain teekkareille. Perinne alkoi jo vuonna 1966.
 – Ei ole ollut puhetta, että muut kuin teekkarit saisivat ainakaan lähivuosina kasteen. Se ei näytä realistiselta. Opiskelijoita on aika paljon, eikä kasteeseen riittäisi yksi päivä.
 Hallintotieteitä opiskeleva  Anton Kauppila  arvioi, että yhteinen vappu auttaa yhdistämään yliopistoja.
 – On ollut ilo nähdä, että jengi on lähtenyt niin hyvin mukaan. Aiemmin ollaan oltu omissa oloissa, mutta nyt teekkarit ja keskustan opiskelijat tuodaan yhteen kaikissa tapahtumissa. Parin vuoden päästä tulee näyttämään vieläkin paremmalta, Kauppila uskoo.
 Jäynäperinne jatkuu
 Kasteen lisäksi muitakin eroja on vielä. Yliopiston opiskelijat laittoivat ylioppilaslakit päähänsä jo vapunaattona. Teekkarit puolestaan saivat lakkinsa vasta vappuyönä perinteisessä lakituksessa.
 Teekkareilla jatkuu jäynäperinne vappuna. Tänäkin vuonna jokaisen killan fuksit tekivät jäynän ja niiden perusteella määräytyi järjestys, jolla pääsi koskeen kasteeseen.
 Eeva Ylimäen opiskelualaa edustama kilta pääsi koskeen viidentenä.
 – Jäynässä kaupiteltiin syötävää bioöljyä, jolla ratkaistaan nälänhätä ja energiaongelmat eli syötävää biobensiiniä, Ylimäki sanoo.
 Kun Ylimäki oli itse ensimmäisen vuoden opiskelija, hänen kiltansa jäynä voitti koko kisan.
 – Uskottelimme, että tietokoneet säteilevät taustasäteilyvirusta, joka vahingoittaa ihmisen elimistöä. Säteilyä vastaan suojauduttiin foliohatuilla. Moni menee lankaan, mutta tarkoitus on saada aikaan hyvää mieltä. On tullut hyviä reaktioita.
 Miten jäynäperinteeseen suhtautuu tuleva luokanopettaja Liisa Äijälä?
 – Huumori on minulle tosi tärkeää. Huumori on se keino, jolla voi työskennellä kaikkien kanssa. On mahtavaa, että on tällainen jäynäperinne.
 Ennakkoluulot murtuvat
 Opiskelijoiden mukaan yhteinen vappu on karsinut ennakkoluuloja. Eeva Ylimäki muistuttaa, että tuntematon ja outo mietityttävät.
 – Ihmisillä on paljon kysymyksiä. Haluaisin, että opiskelijat nähtäisiin opiskelijoina, eikä tietyn ryhmän edustajina. Jos opiskelijat pitäisivät enemmän yhtä, meillä olisi kaikilla hauskempaa.
 Urho Kujanpää yhdistää opiskelun ja huippu-urheilun. Hänen tärkein kisansa tänä vuonna on nuorten 22-vuotiaiden EM-kisat.  Jani Aarnio / Yle
 Ennakkoluuloja mursi esimerkiksi seiväshyppääjä Urho Kujanpää, joka tuli teekkarikasteeseen selvin päin. Teekkarivappu ei tarkoita välttämättä ankaraa ryyppäämistä.
 – Vappu on enemmän mielentila. Toivottavasti jokainen lopettaa juhlimisen 2.5. Ei tehdä tästä elämäntapaa, Eeva Ylimäki sanoo.
 Sukupuolella ei ole väliä
 Muuttuuko jotain, kun mies- ja naisvaltaiset alat järjestävät yhdessä juhlia? Aika on jo muuttunut, koska opiskelijoiden on vaikea ymmärtää kysymystä.
 – En ymmärrä kysymystä, Ylimäki sanoo.
 – Tekniikan ala on miesvaltainen yhä mutta yhä enemmän naisia tulee sisään. Naisia kiinnostaa tekniikka yhä enemmän ja niin sen pitää ollakin, Ylimäki sanoo.
 Anton Kauppila ja Liisa Äijälä ovat samaa mieltä, ettei opiskelualan nais- tai miesenemmistö näy tapahtumissa tai opiskelijakulttuurissa.
 – Minun mielestäni meillä ollaan perillä tasa-arvosta, eikä sillä ole kamalasti väliä, mitä sukupuolta edustaa, Liisa Äijälä sanoo.

Suomen suurin vappu yhdisti teekkarit ja yliopisto-opiskelijat: Tupsulakki otti osumaa, mutta jäynät jäivät elämään


Summary: Tulipalo ei uhannut lähialueen asutusta.

Espoon Kurttilassa paloi sunnuntai-iltapäivänä autiotalo. Paikalla paloa oli sammuttamassa useita palokunnan yksiköitä, mutta tästä huolimatta talo tuhoutui kokonaan.
 Tulipalo ehti levitä myös läheiseen metsikköön ja maastoa paloi hehtaarin verran. Talo sijaitsi metsän keskellä, eikä lähiasutus ollut vaarassa palon takia.
 Palon syttymissyy ei ole selvillä, mutta pelastuslaitoksen mukaan paikalta oli havaintoja nuorista, jotka oli poistuneet talolta polkupyörillä rivakkaan tahtiin.

Autiotalo roihusi isolla liekillä perustuksiin saakka Espoossa – katso video


Summary: Lahdessa asuva Yusur Al-Khalidi on meikkaamisesta nauttiva nuori nainen, joka haluaa hammashoitajaksi. Hänellä on myös yli 200 000 seuraajaa Youtubessa.

Tästä on kyse Irakista koitoisin oleva Yusur Al-Khalidi muutti suomeen loppuvuodesta 2017. 19-vuotiaalla Al-Khalidilla on satojatuhansia seuraajia sosiaalisessa mediassa Videoillaan hän kertoo muun muassa arjestaan Suomessa arabiankielisille seuraajilleen.
 Yusur Al-Khalidi  oli vain 7-vuotias, kun hän näki ensimmäistä kertaa kadulla kuolleen ihmisen. Nyt hän on 19-vuotias ja onnellinen siitä, että Suomessa hän saa olla sellainen kuin on: nuori hammashoitajan urasta haaveileva, youtubettava musliminainen.
 Al-Khalidista tuli Instagram-videon myötä julkkis arabimaissa. Nyt hänellä on  Instagramissa  seuraajia yli 400 000 ja  Youtubessa  reilut 200 000.
 Sosiaalisessa mediassa näkyy Lahdessa asuvan nuoren arkea, johon kuuluvat matkat lähijunalla ja kahvituokiot suositussa ketjukahvilassa. Arabiankielisillä Youtube-videoilla nuori nainen laskee pulkalla, kertoo meikkivinkkejä ja tanssii Fortnite-pelin tahtiin.
 – Ihmiset kysyvät, millaista Suomessa on ja haluavat nähdä Suomea. Kerron aina, että asun kivassa paikassa, mutta täällä on kylmä! hän nauraa.
 Tällä hetkellä Al-Khalidin elämässä on ajankohtaista Ramadan, joka alkaa 5. toukokuuta. Al-Khalidin perheessä vietetään Ramadania muun muslimiyhteisön tavoin.
 Suomessa Ramadan on Yusurille erityisen haastava, sillä syödä saa vasta, kun aurinko laskee. Paastonaika kestää kuukauden ja päättyy 4. kesäkuuta.
 – Ramadan täällä, oh my! Viime vuonna emme syöneet 20 tuntiin. Söimme vain muutaman tunnin, sillä aurinko nousee niin aikaisin.
 Ei politiikaa, eikä uskontoa somessa
 Vuonna 2016 Al-Khalidin perhe joutui jättämään kotimaansa Irakin. He elivät ensin vuoden Turkissa, mutta muuttivat Suomeen loppuvuodesta 2017. Kuusihenkinen perhe on asettunut aloilleen lahtelaiseen lähiöön.
 Synnyinmaansa politiikkaan tai uskontoon Yusur Al-Khalidi ei halua videoissaan ottaa kantaa, vaikka asuukin kaukana Irakista. Al-Khalidin mukaan mielipiteen kertomisella saattaa olla kohtalokkaat seuraukset.
 Al-Khalidi elää omilla ehdoillaan, minkä takia hän uskoo olevansa suosittu sosiaalisessa mediassa. Meeri Niinistö / Yle
 – Arabimaissa ihmisillä ei ole sananvapautta. Jos kertoo mielipiteensä, sinut voidaan tappaa tai laittaa vankilaan.
 Viime syksynä irakilainen malli ja Instagram-tähti  Tara Fares   ammuttiin kuoliaaksi  Irakin pääkaupunkissa Bagdadissa.
 Al-Khalidin mukaan Fares eli tavallisen nuoren naisen elämää, jota Irakissa ei kaikkialla vielä suvaita. Al-Khalidi uskoo, että se on myös yksi syy, miksi häntäkin seurataan sosiaalisessa mediassa: hän on musliminainen, joka elää elämää omilla ehdoillaan.
 – Ei ole väliä, käyttääkö hijabia vai ei, miltä näyttää tai miten pukeutuu. Suomessa naisena on samat oikeudet kuin miehillä. Tasa-arvo toteutuu.
 Yusur Al-Khalidi arvostaa Suomessa erityisesti tasa-arvoa. Meeri Niinistö / Yle
 "Pienikin muutos on iso muutos arabimaailmassa"
 Al-Khalidin perheessä vain äiti pitää hijabia päässään. Perheen tyttäret ovat itse saaneet päättää, miten pukeutuvat. Yusur Al-Khalidin rakastaa meikkaamista ja tekoripsiä.
 – Irakissa monet perheet ovat kuten me: avoimia. Se ei mene niin, että pitää mennä moskeijaan tai joutuu helvettiin. Me rukoilemme perheen kanssa kotona tai ihan vain yksinään.
 Hitaasti arabikulttuurissa kuitenkin tapahtuu muutosta avoimempaan suuntaan, arvioi Al-Khadi. Monissa perheissä ja monilla asuinalueilla tytöt saavat olla esimerkiksi sosiaalisessa mediassa.
  En halua valehdella. Irakissa on huono tilanne.   Yusur Al-Khalidi
 – Pienikin muutos on iso muutos arabimaailmassa.
 Al-Khalidi kertoisi mielellään positiivisia asioita kotimaastaan Irakista. Siihen on kuitenkin syynsä, miksi perhe on jättänyt sukulaiset ja ystävät tullakseen Suomeen suojaan.
 – En halua valehdella. Irakissa on huono tilanne. Siellä on vaarallista.
 Yusur Al-Khalidi asuu Lahdessa yhdessä perheensä kanssa.  Meeri Niinistö / Yle
 Ennen Suomeen asettumistaan perhe on asunut Turkissa ja Syyriassa. Irakiin kuusihenkinen perhe muutti, kun levottomuudet Syyriassa alkoivat.
 – Irakissa ei voi kulkea silloin kuin haluaa. Ei voi tietää, milloin seuraavaksi räjähtää.
 Kotiin ei voi jäädä vain siksi, että ulkona voi kuolla. Harvalla on kuitenkaan rahaa tai mahdollisuutta muuttaa levottomuuksien keskeltä turvaan. Al-Khalidin parhaat ystävät jäivät Irakiin.
 – Toivon, että Irakista tulee vielä turvallinen paikka. En tiedä, ovatko ystäväni turvassa juuri nyt.
 Al-Khalidi muistuttaa, että irakilaiset ovat kuin ketkä tahansa muutkin ihmiset tässä maailmassa, mutta maan asukkailla ei ole ollut onnea valtaapitävien kanssa.
 Kesällä Yusur aikoo opiskella suomea ja uida läheisessä järvessä. Syksyllä hän toivoo pääsevänsä Valma-koulutukseen.  Meeri Niinistö / Yle
 Tulevaisuus auki
 Reilun vuoden Suomessa asunut Yusur Al-Khalidin on opiskellut suomea kolmen kurssin verran ja aikoo aloittaa syksyllä ammatilliseen koulutukseen valmistavassa Valma-koulutuksessa.
 – Puhekieli ja kirjakieli, oh my, ne ovat ongelma. Koulussa opiskellaan kirjakieltä, mutta puhekieli on helpompaa. Kun puhuu suomalaisten kanssa, puhutaan puhekieltä, mutta sitäkään ei ymmärrä, kun suomalaiset puhuvat niin nopeasti, Al-Khalidin huokaisee.
 Al-Khalidin kertoo, ettei ole koskaan törmännyt rasismiin Suomessa. Päin vastoin – hän kehuu, että suomalaiset ovat ystävällisiä.
 Vloggaaminen on nuorelle naiselle suuri intohimo, ja hän aikoo jatkaa harrastustaan. Muusta tulevaisuudesta hän ei osaa vielä sanoa, sillä juuri nyt hän haluaa keskittyä opiskeluun. Al-Khalidi haluaa isona hammashoitajaksi.
 – Olen niin onnekas, että olen Suomessa. Suomessa naista arvostetaan. Haluan elää täällä.
 Lue myös:   Vuoden pakolaisnainen on abiturientti Rand Mohamad Deeb – rohkaisee maahanmuuttajia opettelemaan suomea

Nuori musliminainen luo Suomi-kuvaa somessa ja valmistautuu pian koittavaan paastoon –  hänellä on yli 400 000 seuraajaa Instagramissa


Summary: Poliisi tutkii uhkausta, joka on julkaistu Tor-verkossa.

Länsi-Uudenmaan poliisin mukaan espoolaista kauppakeskusta on uhattu ammuskelulla. Poliisi kertoo asiasta Twitter-tilillään.
 Tor-verkossa julkaistussa uhkauksessa ammuskelupäivämääräksi on sanottu 3. toukokuuta.
 Poliisi selvittää tilannetta ja viestin lähettäjää.
 Hätäkeskus kertoo, että uhkaus on saatettu viranomaisten tietoon, ja asiasta ei ole syytä soittaa enää hätänumeroon.
 Poliisi tiedottaa asiasta lisää huomenna

Espoolaista kauppakeskusta on uhattu ammuskelulla


Summary: Romanttinen kirjallisuus on kuitenkin edelleen asia, jota sekä sen lukijat että toisinaan myös kirjoittajat peittelevät.

Tästä on kyse Hämeenlinnalainen esikoiskirjailija Niina Mero tekee väitöskirjaa nykypäivän romanttisesta kirjallisuudesta Suomessa. Romanttinen viihderomaani on juonivetoinen. Romantiikan suosio säilyy vakaana. Meron mukaan nykyromantiikka on moniäänistä, feminististä ja lukijan aikaa arvostavaa.
 Esikoiskirjailija  Niina Mero  kuljeskelee Hämeen linnan mukulakivillä ja silmäilee rosoisia seiniä. Meron omat tekstit eivät sijoitu keskiaikaan, mutta Mero myöntää, että vanhan linnan miljöö voisi toimia hyvänä inspiraation lähteenä romanttiselle kirjalle.
 – Sijoittaisin silti tarinani nykyaikaan. Historiallinen romantiikka vaatii niin paljon faktatietämystä siitä aikakaudesta, että se ei ole minun juttuni kuitenkaan, sanoo Mero.
 Brittiläiset kirjailijat ja populaarikulttuuri ovat minulle todella rakkaita.  Niina Mero
 Vasta ilmestyneessä kaunokirjallisessa esikoisromaanissaan (Gummerus)  Englantilainen romanssi  Mero vie päähenkilönsä, tamperelaisen kirjallisuustutkijan Oxfordin yliopistokuvioihin ja häävalmisteluihin englantilaisessa kartanossa. Romaanissa näkyvät vahvasti Meron omat kiinnostuksen kohteet.
 – Brittiläiset kirjailijat ja populaarikulttuuri ovat minulle todella rakkaita. Kirjan dekkarivaikutteet puolestaan ovat tulleet englantilaisista tv-sarjoista. Rakkaus ja kuolema ovat ne kaksi isoa asia, joita pystyy hyvin käsittelemään juuri romantiikkagenren sisällä, kertoo Mero.
 Romanttinen kirja muuttuu
 Meron mukaan romanttinen viihdekirjallisuus on muuttumassa. Nykyään romantiikka on tarinoiden henkilöiden elämässä vain yksi elämänalue muiden joukossa.
 Nykyajan romanttisessa tarinassa sisällöksi ei enää riitä, että lempiväiset päätyvät vaikeuksien kautta voittoon. Rakkaustarinan myötä voi Meron mukaan kertoa myös muista yhteiskunnallisista ja inhimillisistä ilmiöistä.
 Erityisesti romaanien naispäähenkilöt ovat Meron mukaan muuttuneet aikaisempaa moniulotteisemmiksi. Romantiikasta on tullut moniäänisempää. Päähenkilöt eivät enää ole monistettuja sankareita ja sankarittaria.
 Kirjassa pitää olla muutakin kuin rakkauskertomus.  Niina Mero
 – Ennen päähenkilö oli neitseellinen nuori nainen, joka löytää rakkauden ja samalla nousee yhteiskunnallisesti sosiaalisessa hierarkiassa. Se ei enää pidä paikkaansa, sanoo Mero.
 Nykyään tarinoiden naiset menestyvät hyvin elämässään ja tekevät asioita, joita itse haluavat.
 – Mutta sitten se mies tulee plussana kaiken päälle, sanoo Mero.
 Romantiikannälkä pidetään piilossa
 Moni ahkera lukija tunnustaa rohkeasti ahmivansa rikosromaaneja, mutta piilottelee innostustaan rakkaustarinoihin. Miksi rakkaus on hävettävämpää kuin rikos? Tutkija ja esikoiskirjailija Niina Mero on huomannut, että romanttinen kirjallisuus on edelleen asia, jota sekä sen lukijat että toisinaan myös kirjoittajat peittelevät.
 – Se saattaa liittyä ylenkatsontaan romantiikkaa kohtaan. Kirjailijat sanovat kirjoittavansa jotain muuta kuin romantiikkaa, vaikka se teos loppujen lopuksi olisi juuri romantiikkaa.
 Niina Mero uskoo, että romantiikan häpeilyssä kyse on vanhanaikaisesta käsityksestä. Keskustelu aiheesta ei ole pysynyt mukana siinä, minkälaista romantiikka nykypäivänä voi olla.
 – Romanttiseen viihdekirjallisuuteen on historiassa suhtauduttu jotenkin nuivasti. On jäänyt päälle käsitys, että romantiikka on höttöistä, halpaa, yksinkertaista ja aina samanlaisen kaavan mukaan etenevää, sanoo Mero.
 Mikä tekee hyvän romanttisen kirjan?
 Hämeenlinnalaisella kirjankustantamolla Karisto Oy:llä on pitkä perinne romanttisten kirjojen julkaisijana. Kariston kustannustoimittaja  Pirta Syrjänen  sanoo, että romanttisen kirjan korkea laatu määräytyy samoin perustein kuin minkä tahan hyvän kirjan.
 Rakkaustarinan pitää olla huolellisesti kirjoitettu, sen rakenteen on toimittava ja kielen on oltava värikästä ja oikeaoppista. Juonivetoisuus on Syrjäsen mukaan romanttisen kirjan erityisvaatimus.
 Se voi olla aivan munaskuita myöten raatelevan tunteellinen.  Pirta Syrjänen
 – Romanttisessa kirjassa pitää olla jännittävä tai kiehtova juoni. Se voi olla aivan munaskuita myöten raatelevan tunteellinen tai sitten hauska, sanoo Syrjänen.
 Hän itse mieltyy romanttiseen kirjaan, jossa on mukana myös huumoria.
 – Tietysti voi olla jotain mustasukkaisuutta, ettei liian helposti käy tämä pariutuminen, sanoo kustannustoimittaja.
 Pakoa arjesta
 Niina Meron mukaan lukija tarttuu romanttiseen teokseen, koska haluaa uppoutua tarinaan. Mero uskoo, että romanttisten viihdekirjojen lukijat hakevat tarinoista toisinaan puhdasta viihdettä, toisinaan keinoa päästä pois omasta arjestaan.
 – Toki siinä on eskapistista todellisuuspakoa. Halutaan viihtyä ja halutaan jotain, ettei tarvitse ajatella omaa, tylsää arkea, mutta kyllä siellä pohjalla on yhteyden kaipuu ja se rakkauden kaipuu.
 Halutaan jotain, ettei tarvitse ajatella omaa, tylsää arkea.  Niina Mero
 Romanttisten kirjojen suosio on vakaata, koska rakkaus on yleinen ilmiö.
 – Ihmiset haluavat lukea rakkaudesta. Se on helppo aihe samaistua, sanoo  Anna-Maija Ahola  Riihimäen kirjastosta.
 Kati Turtola / Yle
 Päähenkilöstä pitää välittää
 Lukijan ja romanttisen viihderomaanin päähenkilön välille syntyy kiintymyssuhde, mutta lukijan ei tarvitse täysin samaistua häneen. Riittää, että lukija tunnistaa päähenkilöllä samankaltaiset elämänarvot kuin itsellä on.
 – Päähenkilön pitää olla lukijalle miellyttävä ja hänestä pitää välittää. En usko, että päähenkilön pitäisi olla juuri samanlainen kuin mitä itse on, sanoo Mero.
 Romanttisen kirjallisuuden pääpari on Meron mukaan edelleen useimmiten mies ja nainen, tosin muutos on tapahtumassa.
 – Romantiikka on sellainen laji, että siinä kustantaja säätelee aika pitkälti, minkälaisia ne tarinat ovat. Kioskiromantiikan puolella varsinkin on hyvin selvästi sanottu jopa minkälainen sen heteroparin täytyy olla. Mutta laajemmalti kustannuskentässä on kirjailijan oma valinta, minkälaisen pääparin siihen valitsee, sanoo Mero, joka itsekin on kirjoittanut myös kioskiromantiikkaa.
 Kyllä se kenttä muuttuu ja kyllä homoromanssejakin alkaa olemaan yhä enemmän.  Nina Mero
 Mero uskoo, että jatkossa romanttisen romaanin päähenkilöt voivat olla myös kaksi rakastavaista miestä tai naista.
 – Ehdottomasti. Kyllä se kenttä muuttuu ja kyllä homoromanssejakin on yhä enemmän, kertoo Mero ja mainitsee kansainvälisistä romanttisista kirjailijoista  J.R. Wardin  kirjoittamat romaanit.
 Suosio säilyy vakaana
 Kirjastossa romantiikan suosio on säilynyt vakaana. Romanttiset romaanit ovat jatkuvasti varatuimpien kirjojen joukossa ja uudet romanttiset kirjat lainataan nopeasti hyllystä.
 Romanttista viihdekirjallisuutta ilmestyy vuosittain runsaasti sekä kotimaisilta että ulkomaisilta tekijöiltä. Romanttisen viihdekirjallisuuden suosion kehityksestä ei ole kuitenkaan Kirjakauppaliiton mukaan olemassa vertailuaineistoa.
 Kariston kustannustoimittaja Pirta Syrjänen arvioi, että eniten romanttisia viihderomaaneja lukevat naiset, jotka ovat yli kolmikymppisiä.
 – Vuonna 2017 Kirjakauppaliitto teetti  tutkimuksen  naisten lukemisesta. Rakkausromaanit olivat toiseksi suosituin kaunokirjallisuuden genre, kertoo Kirjakauppaliiton toimitusjohtaja  Laura Karlsson .
 Mero pohtii, että romanttisten viihdekirjojen tutkimus saattaa olla vaikeaa, koska niitä on toisinaan mahdotonta sijoittaa mihinkään tiettyyn tyylilajiin.
 – Genreyttäminen on hankalaa. Ehkä siksi tilastointikin on vaikeaa, pohtii Mero.
 Helsingin Sanomat kirjoitti hiljan  40 vuotta täyttäneistä Harlequin-pokkareista  (juttu vain tilaajille).
 Väitöskirjatutkimus romanttisesta viihdekirjallisuudesta
 Niina Mero on nauttinut kirjoittamisesta pienestä tytöstä saakka. Koulussa ainevihkot täyttyivät nopeasti pitkistä jutuista.
 – Yleensä olen kirjoittanut aina sellaista, mitä itse olen lukenut, sanoo Mero.
 Parhaillaan Niina Merolla on työn alla toinen romaani sekä väitöstutkimus nykypäivän romanttisesta kirjallisuudesta Suomessa. Mero sanoo, että oma kirjoitustyö on antanut kimmokkeen tutkimukseen.
 – Minua kiinnostaa nimenomaan oma kirjallisuudenlajini. Sen vastaanotto ja arvot, mitkä kulkevat kirjallisuudenlajin mukana, sanoo Mero.
 Lue myös:   ”Pidä sängyntolpasta kiinni, muru” – Fantasioita ja romantiikkaa tarjoavat Harlequin-pokkarit täyttävät 40 vuotta, ja näin ne ovat muuttuneet ajan myötä  (Helsingin Sanomat, juttu vain tilaajille)

Romanttinen kirja muuttuu: Ennen päähenkilö oli neitseellinen nuori nainen, nyt naiset menestyvät ja mies tulee plussana kaiken päälle


Summary: Ukrainan tuore presidentti on luvannut vastavetona myöntää Ukrainan kansalaisuuden "Kremlin vallan alla kärsiville venäläisille."

Venäjän presidentti  Vladimir Putin  on allekirjoittanut säädöksen, jonka myötä tietyt ukrainalaiset voivat saada Venäjän kansalaisuuden nopeutetusti.
 Nopeutetulla menettelyllä Venäjän kansalaisuuden voisivat saada Itä-Ukrainan separatistialueiden asukkaat sekä ne Ukrainan kansalaiset, jotka ovat syntyneet Krimillä, mutta lähteneet sieltä ennen kuin Venäjä liitti niemimaan itseensä maaliskuussa 2014.
 Ukrainan presidentiksi viikko sitten valittu koomikko  Volodymyr Zelenskyi  näpäytti viime viikonloppuna Putinia lupaamalla tarjota Kremlin vallan alla kärsiville venäläisille Ukrainan kansalaisuuden.
 – Tiedämme hyvin, mitä Venäjän passi tarjoaa, Zelenskyi sanoi ja listasi: oikeus tulla pidätetyksi rauhallisessa mielenosoituksessa, oikeus siihen, ettei vapaita ja kilpailullisia vaaleja ole, kirjoitti Zelenskyi Facebookissa kahdella kielellä julkaistussa kirjoituksessaan.
 Putin ei ole onnitellut Zelenskyitä tämän vaalivoitosta.
 Venäjän ja Ukrainan välit ovat olleet jäätävät vuodesta 2014. Tuolloin Venäjä päätti liittää Ukrainaan kuuluvan Krimin itseensä ja Itä-Ukrainan separatistialueilla puhkesi sota.
 Aiheesta lisää:
 Ukrainan Zelenskyi näpäytti Putinia passikiistassa: Me tarjoamme kansalaisuuden kaikille autoritäärisistä hallinnoista kärsiville

Putin allekirjoitti säädöksen, jolla Venäjän kansalaisuuden saaminen helpottuu tietyille ukrainalaisille


Summary: Suuri matalapaine jää pyörimään koko Suomen ylle useiksi päiviksi.

Nyt kannattaa varustautua kunnolla, sillä Suomi on suistumassa vakavaan takatalveen. Rukkaset käteen, pipo päähän, nastarenkaat takaisin alle ja sukset kannattaa pitää voiteissa.
 Lämpötila laskee pahimmilaan etelässä kymmenisen astetta. Pohjanmaalla yöllä voi lämpötila laskea nollaan ja Kainuussa pakkasta voi olla jopa -6 astetta.
 Kainuuseen ja Koillismaalle ja aina Keski-Suomeen asti ulottuvalla alueella sataa räntää ja lunta, itärajan tuntumassa lunta voi tulla reilusti yli 30 senttiä.
 Kurimusta kestää useamman vuorokauden ja esimerkiksi perjantaiksi Ilmatieteen laitos antaa  varoitukset  erittäin huonosta ajokelistä käytännössä koko itäiseen Suomeen.
 Ylen meteorologin  Matti Huutosen  mukaan takatalvi johtuu laajasta ja voimakkaasta matalapaineesta, joka tulee Suomeen lännestä, mutta jää pyörimään Suomen ylle useammaksi päiväksi.
 Helpotusta on luvassa vasta lauantain vastaisena yönä, jolloin sateet siirtyvät kohti Kuolan niemimaata.
 Takatalven ei pitäisi olla suuren kauhistelun aihe Suomessa, missä ne ovat enemmänkin sääntö kuin poikkeus. Joskus juhannuksenakin on pukannut räntää. Itä-Suomessa takatalvi on jo  tämän kevään toinen .
 Aina sen ankaruus kevätaurinkoon jo tottuneelle tulee kuitenkin järkytyksenä. Ja meteorologi Huutosenkin mukaan nyt mennään poikkeuslukemissa.
 – Perjantain lämpötilalukemat ovat poikkeuksellisen kylmiä toukokuun alkuun. Maan keskiosassa ollaan nollan tienoilla päivälläkin, Huutonen kertoo.
 Lisää säästä  Ylen sääsivuilta .

Nyt on hyistä: Takatalvi ottaa niskalenkin kevätkesästä – lunta tupruttaa jopa 30 senttiä


Summary: Lennokkeja ei saa lennättää liian korkealla.

Helsinki-Vantaan lentokentän läheisyydessä on vapun aikana tehty useita havaintoja vaaraa aiheuttavista kauko-ohjattavista lennokeista, lennonjohdon vuoroesimies Manne Koponen kertoo  Twitterissä .
 Koponen vahvistaa  Helsingin Sanomille , että lentäjät ovat viimeisen vuorokauden aikana tehneet kolme havaintoa liian korkealla ja vaarallisen lähellä lentokonetta lentävistä drooneista.
 Liikenne- ja viestintävirasto Traficomin johtavan asiantuntijan Jukka Hannolan mukaan lennättäminen liian korkealla ei ole sallittua missään olosuhteissa. Hannolan mukaan kyseeseen voivat tulla useat rikosnimikkeet, jos julkisuudessa esitetyt tiedot pitävät paikkansa.

Helsinki-Vantaan lentoaseman läheisyydessä tehty useita havaintoja vaaraa aiheuttavista drooneista


Summary: Gavin Williamson kiistää olevansa Huawei-vuodon takana.

Britannian puolustusministeri  Gavin Williamson  on erotettu tehtävistään sen jälkeen, kun hallituksen salaisen kokouksen sisältöjä oli vuodettu julkisuuteen.
 Tietoja on vuodettu Britannian kansallisen turvallisuusneuvoston kokouksesta.
 Brittiviranomaiset aloittivat tutkinnan vuodosta sen jälkeen, kun useat lehdet raportoivat, että turvallisuusneuvoston kokouksessa oli päätetty myöntää Huaweille osuus 5G-verkon rakentamisesta Britanniassa. Britannian hallituksen mukaan mitään päätöksiä asiassa ei ole tehty.
 Williamson kiistää olevansa Huawei-vuodon takana.
 Pääministerin toimistosta kerrottiin, että " Theresa May  on menettänyt luottamuksensa Williamsoniin."
 Uudeksi puolustusministeriksi on nimitetty kehitysyhteistyöministeri  Penny Mordaunt .
 Muun muassa Yhdysvallat on syyttänyt Huaweita vakoilusta ja viestinyt usean valtion suuntaan, etteivät nämä päästäisi Huaweita rakentamaan 5G-verkkoa.
 Aiheesta lisää:
 Defence Secretary Gavin Williamson sacked over Huawei leak
 Gavin Williamson sacked as defence secretary over Huawei leak

Britannian puolustusministeri erotettu tehtävistään Huawei-tietovuodon vuoksi


Summary: Ulkoministeri osallistuu Arktisen neuvoston kokoukseen.

Yhdysvaltain ulkoministeri  Mike Pompeo  vierailee Rovaniemellä maanantaina 6. toukokuuta. Vierailun vahvisti Yhdysvaltain ulkoministeriö keskiviikkona.
 Pompeo osallistuu Rovaniemellä Arktisen neuvoston kokoukseen ja pitää puheen Yhdysvaltain arktisesta politiikasta, ministeriö tiedottaa.
 Pompeo jatkaa Rovaniemeltä matkaansa Berliiniin, Lontooseen ja Grönlantiin. Pompeo tapaa matkallaan muun muassa Saksan liittokanslerin  Angela Merkelin  ja Britannian pääministerin  Theresa Mayn .
 Pompeon vierailusta kerrottiin alustavasti  maaliskuussa .
 Lue myös:
 Vuoden tärkeimmän kansainvälisen huippukokouksen järjestelyjä tehty jo vuosia – Arktisten valtioiden ulkoministerit kerääntyvät Rovaniemelle

Yhdysvaltain ulkoministeri Mike Pompeo vierailee Rovaniemellä ensi viikon maanantaina


Summary: Kuukausi sitten Valkoisen talon taloudellinen neuvonantaja vaatii Fediä leikkaamaan korkotasoa suojellakseen Yhdysvaltojen taloutta.

Yhdysvaltojen keskuspankki Fed ilmoitti keskiviikkoiltana Suomen aikaa pitävänsä ohjauskoron ennallaan 2,25-2,5 prosentin vaihteluvälissä.
 Päätöstä tehtäessä on tullut kahtalaisia viestejä siitä, mihin suuntaan Yhdysvaltain talous on menossa.
 Yhtäältä keskuspankki totesi työmarkkinoiden pysyneen vahvoina ja taloudellisen toiminnan jatkuneen tuottoisana, toisaalta Fed korosti, että niin liike-elämän kuin kotitalouksien investoinnit ovat heikenneet ja inflaatio lisäksi laskenut alle keskuspankin tavoitteen.
 Viime vuonna Fed nosti ohjauskorkoa neljä kertaa. Tällä kertaa päätös pitää ohjauskorko ennallaan oli yksimielinen.
 Yhdysvaltojen presidentti  Donald Trump  on hyökännyt useasti Fediä vastaan, ja maassa on esiintynyt huolta siitä, että Fed ei pysty olemaan taipumatta poliittisen paineen alla.
 Kuukausi sitten  Valkoisen talon taloudellinen neuvonantaja  Larry Kudlow  vaatii Fediä leikkaamaan korkotasoa suojellakseen Yhdysvaltojen taloutta.
 Kudlow sanoi, ettei uhkaa korkeammista koroista haluta. Kudlowin mukaan ohjauskoron lasku on välttämätön suojelutoimenpide.
 Aiheesta lisää:
 Valkoisen talon taloudellinen neuvonantaja vaatii Fediä leikkaamaan korkotasoa

Yhdysvaltojen keskuspankki pitää ohjauskoron ennallaan


Summary: Huippujuoksija Kerron Stewart haluaa olla nuoria motivoiva valmentaja.

Jalkapallon alempien sarjatasojen joukkueita

Kerron Stewart  pyyhkii oikealla kädellään sokeria suupielistään. Vasemmassa kädessä hänellä on kotkalainen perinteinen toriherkku Posso. Kahden suupalan jälkeen Stewart kertoo kommenttinsa sokerisesta eväästä.
 – Tämä on hyvää, vähän kuin donitsi. Moni urheilija varmasti pitää näistä, koska nämä ovat niin makeita. Usain söisi näitä varmasti, Stewart sanoo ja viittaa entiseen maajoukkuekaveriinsa  Usain Boltiin .
 Vappuviikolla Alabamasta New Yorkin kautta Suomeen saapunut Stewart tallentaa älypuhelimen muistiinpanoihinsa: P-O-S-S-O.
 – Seuraavalla kerralla osaan jo tilata itse, Stewart nauraa.
 Jamaikalaisen Stewartin palkintokaapista löytyy kolme olympiamitalia ja kuusi MM-mitalia, joista kolme on kultaista.
 Nyt mitallirohmun koti on Kymenlaaksossa seuraavat neljä kuukautta. Kotkan torilla tuuli puhaltaa ja lämpöä noin viisi astetta.
 – Säätä ei voi koskaan valita. Tämä on osa kokemusta.
 Kerron Stewart vertasi posson makua donitsiin. Antti-Jussi Korhonen
 Miksi Suomi ja Kotka?
 Stewartin kilpailu-uran aikaisella managerilla  Jukka Härkösellä  oli iso rooli Stewartin Suomeen ja Kotkaan saapumisessa. Stewartin ja Härkösen välinen yhteistyö alkoi vuonna 2007 ja loppui Stewartin juoksu-uran päätyttyä viime vuonna.
 – Häneltä kuulin paljon hyvää Suomesta. Pidän Suomea hienona maana, jossa halutaan tehdä intohimoisesti töitä urheilun parissa. Kun sain Kotkasta valmennustarjouksen, päätös oli minulle aika helppo, Stewart kertoo.
 Aikaisemmin Stewart on käynyt Suomessa Helsingissä ja Turussa, jossa hän on kilpaillut Paavo Nurmi kisoissa.
 – Lähtöviivalla palelsi todella paljon ja piikkareissa varpaat olivat täysin jäässä, mutta yleisö motivoi minua. Katsomo oli täynnä. Ajattelin, että jos he ovat maksaneet päästäkseen kylmille penkeille istumaan nähdäkseen juoksuni, minun täytyy yrittää parhaani.
 Kylmistä kisamuistoista huolimatta Stewart kertoo pitävänsä Suomesta.
 – Täällä asiat hoituvat.
 Stewart ohjasi KTP:n naisjoukkueen harjoituksia. Hän tulee valmentamaan KTP:ssä useaa joukkuetta. Pyry Sarkiola
 Jalkapallon Ykkösessä pelaava FC KTP ilmoitti maaliskuussa palkanneensa Stewartin juoksuvalmentajakseen. Moninkertaisen arvokisamitalistin osaamista KTP aikoo myydä myös  muille seuroille .
 – Sain kuulla, että jalkapalloseura on kiinnostunut kehittämään omaa harjoitteluaan. Tälläinen kokonaisvaltainen panostus valmentamiseen teki minuun vaikutuksen, Stewart kuvailee sopimustaan KTP:n kanssa.
 KTP:n myynti- ja markkinointipäällikkö  Jari-Pekka Gummerus  on odottavin mielin alkavan kesän kynnyksellä.
 – Kerron osaa varmasti kertoa nuorille urheilijoille siitä, millaista on olla urheilija ja mitä vaatii päästä omalle huipputasolle.
 Mukana kovassa maajoukkueessa
 Usain Bolt johti Pekingin olympialaisissa jamaikalaisjuoksijoiden esiinmarssia kahdella henkilökohtaisella maailmanennätyksellä. YLE
 Jamaikasta on tullut tällä vuosituhannella pikajuoksumahti.
 Stewartilla on pikaviestin maailmanmestaruudet Berliinistä vuodelta 2009, Moskovasta vuodelta 2013 ja Pekingistä vuodelta 2015.
 Henkilökohtaisilta matkoilta Stewartilta löytyy hopeaa 100 metriltä Pekingin olympialaisista vuodelta 2008 ja pronssia samoista kisoista 200 metriltä. Hän voitti hopeaa myös Berliinin MM-kisojen 100 metrillä vuonna 2009.
 Uransa kohokohdaksi Kerron Stewart mainitsee Pekingin olympialaiset vuonna 2008. Tuolloin hän saavutti uransa ensimmäiset olympiamitalit.
 – Niissä kisoissa meidän joukkueemme asetti pikajuoksulle uuden tason. Oli upeaa olla osa sitä joukkuetta. Usainin suoritukset kisoissa olivat uskomattomia, mutta teimme naisten satasella historiaa ottamalla kolmoisvoiton Jamaikalle. Siitä olen erityisen ylpeä.
 Pekingin olympialaisista Jamaika otti pikamatkoilta yhteensä seitsemän mitalia.
 Kerron Stewart nostaa uransa kohokohdaksi Pekingin olympiahopean sadalta metriltä, jonka hän jakoi maannaisensa Sherone Simpsonin kanssa. AOP
 Pekingin olympialaisten jälkeen vuonna 2009 Kerron Stewart juoksi uransa kovimpia aikoja. Hän saapui Berliinin MM-kisoihin 100 metrin maailmantilaston ykkösenä ajalla 10,75.
 Stewart muistaa, että arvokisamatkoilla tunnelma oli rento, vaikka pahimmat kilpailijat olivat joukkuekavereita.
 – Teimme hyvin tavallisia asioita kisamatkoilla. Katsoimme yhdessä televisiota ja teimme joskus ruokaa. Usain ja  Shelly-Ann Frazer  olivat kovimpia tarinankertojia. He saivat kaikki aina nauramaan.
 Lopulta Stewartin kohtalona oli hävitä Frazerille Berliinissä 100 metrin finaalissa.
 – Tunsimme toisemme jo juniorivuosilta. Kunnioitan häntä juoksijana paljon. Oli hienoa juosta hänen kanssaan.
 Shelly-Ann Frazer ja Kerron Stewart. YLE
 Stewart oli maailman pikajuoksuhuipulla vuosina 2008–2015. Hänen ei tarvitsisi alkaa valmentaa rahan takia.
 – Tein ammattiurani pikajuoksijana, mutta en silti ole sellaisessa tilanteessa, että voisin jäädä kokonaan loppuelämäkseni vain lomailemaan ja ottamaan rennosti. Hyvin harva juoksija saavuttaa sellaisen aseman.
 Stewart kertoo myös, että juoksuansiot ja arvostus vaihtelevat hyvin paljon mies- ja naisjuoksijoiden välillä.
 – Mielestäni olisi tärkeää tehdä töitä yhdenvertaisuuden saavuttamiseksi huippupikajuoksussa.
 Mikä on vauhdin salaisuus?
 On joitakin seikkoja, joissa pikajuoksusta menestystä halajavat maat voisivat ottaa mallia Jamaikasta.
 Stewartin mukaan Jamaikan pikajuoksuvauhdin selittävät hyvä valmennus ja olosuhteet. Stewart kertoo, että Jamaikalla pikajuoksun harjoitteleminen on hyvin kilpailuhenkistä jo hyvin nuorena.
 – Jamaikalla koulusysteemi tukee hyvin lahjakkaita juoksijoita. Kouluissa pääsee harjoittelemaan paljon jo nuorena. Lukiokisoja katsovat kymmenet tuhannet ihmiset. Se on hienoa ja motivoi sekä valmistaa nuoria urheilijoita kohti aikuisten arvokisoja.
 Suomen tämän hetkistä pikajuoksutilannetta Stewart kommentoi kohteliaasti.
 – Ajattelen, että kyse on loppupeleissä olosuhteista. Menestyminen pikajuoksussa on pitkä prosessi, joka vaatii investointeja.
 Investoinneilla Stewart tarkoittaa urheilijoiden ammattimaisen harjoittelun tukemista.
 – Lahjakkuus on nuorissa urheilijoissa. Mielestäni olisi tärkeää palkata osaavia juniorivalmentajia, jotka alkavat käsitellä ja kehittää nuorta talenttia oikeaan suuntaan.
 Kerron Stewart. Pyry Sarkiola
 Haluaa motivoida nuoria
 Kerron Stewart tietää, että hänen neljän kuukauden Suomen visiitillään kotimaisessa pikajuoksussa ei ihmeitä tehdä. Hän toivoo, että pystyisi motivoimaan suomalaisia urheilijoita parhaansa mukaan.
 – Haluaisin, että erityisesti nuoret urheilijat jaksaisivat säilyttää intohimonsa lajin parissa. Haluan sanoa, että omaa parasta suoritusta kannattaa tavoitella jokaisessa harjoituksessa, Stewart sanoo.
 KTP:n myynti- ja markkinointipäällikkö Jari-Pekka Gummerus kertoo, että Stewartille ei vielä toukokuussa ole sovittu kovin paljon valmennuskeikkoja. Hän kuitenkin uskoo, että tilanne paranee kesää kohti ja suurin osa valmennusvierailuista varmistuu.
 – Jos saisimme hänelle yhden kolmen päivän valmennuskeikan viikkoon, niin se olisi erinomainen tulos. Kaikki siitä alle on tyydyttävää.

Usain Boltin kollega ja olympiamitalisti tuli Suomeen juoksuopettajaksi – näin Suomikin voisi nousta pikajuoksun huipulle


Sampo Terho  kertoo blogissaan, ettei hän pyri jatkokaudelle sinisten puheenjohtajaksi.
 Kerromme pian lisää.

Sampo Terho blogissaan: En pyri jatkokaudelle sinisten puheenjohtajaksi